text:
भोजपुरी समाज दिल्ली अपना 56 वाँ स्थापना दिवस पर दिनांक 25 नवम्बर 2011 के दिल्ली का तालकटोरा स्टेडियम में आयोजित स्वाभिमान समारोह में भोजपुरी के संविधान के आठवीं अनुसूची में शामिल करावे के मुद्दा बहुते जोर शोर से उठवलसि. समाज के अध्यक्ष अजीत दुबे बहुते प्रभावशाली तरीका से एह मुद्दा पर आपन बाति रखलन आ कहलन कि भोजपुरी के संवैधानिक मान्यता के सवाल देश विदेश में रहे वाला 20 करोड़ भोजपुरियन के सम्मान आ गौरव से जुड़ल बा. सरकार के एह पर जल्दी से फैसला करे के चाहीं.साथही भोजपुरी के लोक कलाकारनो के पद्म सम्मान देबे के माँग कइलन.
बतौर मुख्य अतिथि आमंत्रित भाजपा सांसद आ सिने स्टार शत्रुघ्न सिन्हा कहलन कि अपना मेहनत के बूते भोजपुरिया लोग देश-विदेश में आपन अलगे पहचान बनवले बा. ओह लोग के ताकत के सलाम ! कहलन कि भोजपुरिया अपना गरूर का साथ जियल जानेलें. आजु ना त काल्हु भोजपुरी के संविधान के आठवीं अनुसूची में शामिल जरूरे कर लिहल जाई.
समारोह में बोलत दिल्ली विधानसभा के अध्यक्ष डा. योगानंद शास्त्री कहलन कि भोजपुरी क्षेत्र के महत्वपूर्ण लोग हमेशा देश आ समाज के नया दिशा दिहले बाड़े.
एह मौका पर मारिशस के मंत्री रहल जगदीश गोवर्धन का नेतृत्व में मॉरिशस से लगभग एक सौ प्रतिनिधि समारोह में शामिल भइलें. समारोह के अध्यक्षता करत वयोवृद्ध गांधीवादी आ राज्यपाल रहल डा. भीष्म नारायण सिंह कहलें कि भोजपुरी भाषा अपनत्व आ भईयारी के भाषा ह. केंद्रीय मंत्री रह चुकल अनिल शास्त्री भोजपुरी समाज दिल्ली के सामाजिक अउर सांस्कृतिक गतिविधियन के प्रशंसा कइलन.
एह मौका पर भोजपुरी लोक गायक मनोज तिवारी “मृदुल” अपना गवनई से देर रात ले समारोह में आइल लोग के मनोरंजन कइलें. कहलन कि दिल्ली के तालकटोरा स्टेडियम में भोजपुरी के एगो भव्य कार्यक्रम के सपना आजु पूरा हो गइल. हास्य कलाकार राजू श्रीवास्तव अपना चुटीला अंदाज में लोग के खूबे हँसवले.
एह मौका पर सांसद नीरज शेखर, धनञ्जय सिंह आ ओमप्रकाश यादव, दिल्ली के विधायक धर्मदेव सोलंकी, विधायक भरत सिंह, भाजपा नेत्री पूनम आजाद, टी सीरिज के दर्शन कुमार वगैरह लोग मौजूद रहे. एह कार्यक्रम में महुआ टी वी के पी. के. तिवारी, दैनिक जागरण के निशिकान्त ठाकुर, भोजपुरी गायक आ सिने स्टार मनोज तिवारी “मृदुल”, विश्व भोजपुरी सम्मेलन के अंतरराष्ट्रीय अध्यक्ष आ महामंत्री सतीश त्रिपाठी आ अरुणेश नीरन, मारिशस के स्वास्थ्य मंत्री रहल जगदीश गोवर्धन, हिन्दी साहित्यकार केदार नाथ सिंह, भोजपुरी पत्रिका सन्डे इंडियन के संपादक ओंकारेश्वर पाण्डेय आ हास्य कलाकार राजू श्रीवास्तव के “भोजपुरी गौरव सम्मान” से सम्मानित कइल गइल.
कार्यक्रम के संचालन भोजपुरी समाज दिल्ली के वरिष्ठ उपाध्यक्ष प्रभुनाथ पांडेय कइलें. कार्यक्रम के सफल बनावे में समाज के वरिष्ठ उपाध्यक्ष गरीब दास आ के. राम, उपाध्यक्ष लल्लन तिवारी, हरीश मिश्र आ प्रदीप पाण्डेय, महामंत्री एल. एस. प्रसाद, सांस्कृतिक मंत्री वी पी सिंह, मंत्री जितेन्द्र तिवारी आ राकेश परमार के विशेष भूमिका रहल.
40 total views, 4 views today


c: text/html

text:
पिछला दिने भोजपुरी सुपरस्टार खेसारीलाल यादव आ स्टार अभिनेत्री शुभी शर्मा के पटना का श्रीकृष्ण मेमोरियल हॉल में बिहारी हेल्पलाईन के बोलावल छठवाँ समारोह में बिहारी अस्मिता सम्मान 2013 से सम्मानित कइल गइल. खेसारीलाल आ शुभी के मिलल इ सम्मान ओह लोग के भोजपुरी सिनेमा में दिहल योगदान ला दिहल गइल. पुरस्कार मशहूर राजनेता विधायक आ मंत्री रहल प्रेम कुमार, विधान पार्षद मंगल पांडेय आ विधायक राजु सिंह के हाथे दिहल गइल.
एह सम्मान से खेसारीलाल आ शुभी गदगद बाड़ें आ सम्मान समिति के अभार जतावत बाड़ें.
(प्रशांत-निशांत)
31 total views, 2 views today

robotstxt: allowed

filter: keep


text:
– दयानन्द पाण्डेय
प्रिय अखिलेश जी,
आप त जानते हईं कि हमहन के देश के लोग आ खास कर के यूपी के लोग साक्षरता से लिहले रोजगार ले फिसड्डी बाड़े. विकास के बात कइल त खैर जरला पर नून छिड़कल जस हो जाला. ई विकासे के मार ह कि राहुल गांधी यूपी वालन के भिखारी शब्द से सुशोभित कर जाले आ फ़र्जी कागज़ फाडत-फाड़त आप के ताजपोशी ला लाल कालीन बिछवा जाले. अपने हालांकि तबहिये कह दिहले रहीं कि चुनाव परिणाम का बाद ऊ अउरियो बहुत कुछ फड़ीहें. आ देखीं ना हार सकरला का बाद से लोकसभा में लउकबो नइखन कइले. सुने में आवत बा कि अपना महिला मित्र का संगे कवनो परदेसी जमीन पर लउकल रहले. खैर, ऊ त चुनावी माहौल रहे. अपहू बहुत कुछ दाएं-बाएं बोल गइल बानी. कर करा गइल बानी. चलीं ओह सब के भुला देत बानी. बाकिर कबो राहुल से भेंट होखो त उनुका के बतायब जरूर कि यूपी के लोग अब देशे ना दुनियो में कई जगहा माथ पद पर भा अगिला कतार मे लउकेले. आ ई सब आजु से ना बरीसन बरीस से बा.
हँ, ई सही बा कि उद्योग धंधा ना रहला का चलते बहुते बेरोजगार नवही मुंबई, दिल्ली, कोलकाता, आसाम वगैरह भा दुबई, बैंकाक, अफ़्रीका, आस्ट्रेलिया, लंदन, वाशिगटन वगैरह जगहन पर जात रहेले. कबो आस्ट्रेलिया, कबो आसाम त कबो मुंबई वगैरह में पिटातो रहेले. त एहमें ओह बेचारन के का दोष? ई सब त आप राजनेतवन के किरिपा बा. ओहिजा जाहूं में अउर पिटाहूं में. ना त देखीं ना जौनपुर से मुंबई गइल कांग्रेसी कृपाशंकर सिंह भा आज़मगढ से मुंबई गइल आपही के पार्टी के अबू आज़मी जे कबो मजदूर रहन, अब अरबपति बाड़न. भलही भठीयरपन वगैरह के अछरंग लाग गइल त का ! राजनेता होखे के कवच त बा नू. आ बहुते सगरी लोग अइसनो बा जे दिल्ली मुंबई ना गइल. लखनऊवे भा अपने गृह जनपद में कृपाशंकर सिंह आ अबू आज़मी के कान काटत बइठल बाड़न. केकर केकर नाम लीं आ केकर ना लीं ? अउर कि कवना पार्टी में ई भईया लोग नइखे. भठियरपन, दबंगई, गुंडई वगैरह में सबही एक दोसरा से अव्वल बाड़े. बसपा आ सपा त फोकट में बदनाम बाड़ी सँ. का कांग्रेस, का भाजपा, का पीस, का ई, का ऊ सगरी पार्टी में एक से एक टॉपर बइठल बाड़े. आप एहनी सब पर अँकुसा वगैरह लगावे के नाटको करब कि ना ? आ कि फेर जेपी ग्रुप भा पोंटी चड्ढा वगैरहनो पर कागजी तलवार भांजब ? आखिर एहसे पहिले ई लोग त अपनही के खेमा में रहुवे.
बताईं आपके कि हमहू कबो जहाज चलवले बानी. पानीओ वाला आ आसमानो वाला. तलवार आ बंदूको. बाकिर बचपन में. खिलौना वाला. कागज के नावो. जब कबि बरखा होखे नाव भा जहाज कहीं तुरते बनावत रहीं इ चलाइयो लेत रहीं. वइसहीं जइसे आपलोग चुनाव के एलान होखते घोषणा पत्र बना लीहिले, वादा-इरादा गढ लीहिले आ चुनाव बाद भुलाइयो जाइले. वइसहीं जइसे आप चुनाव में डी पी यादव के त पार्टी में शामिल करे से मना कर दिहनी आ साथही आज़म खां के तबहिये नाप लिहनी आ मोहन सिंह जइसन के शहीद करा दिहनी. लोगो के बहुते नीमन लागल. बाकिर ई का ? अपने त निर्दलीय राजा भैया जे पोटा, गैंगेस्टर वगैरह से सुशोभित हउवें, जेल यात्रा वगैरहो में निपुण हउवें, उनुको के जेल मंत्री बना दिहनी. निर्दलीय होखला का बावजूद. कुछ पत्रकार ना जाने कइसे सवाल उठा दिहले आप के सोझा त आप बता दिहनी कि राजनीतिक दुशमनी का चलते उनुका पर मुकदमा लिखाइल रहुवे. इशारे इशारा में बिना नाम लिहले कह दिहनी कि मायावती उनुका के रंजिश में फंसवली. आ कहनी कि तारीख देख लऽ. का बात करत बानी अखिलेश जी? तारीख त बतावत बिया कि राजा भईया पर सबले पहिला मुकदमा लिखाइल रहुवे साल १९८९ में. धारा १४७, १४८, १४९ आ ३०७ में. तब आपके पिताश्री मुलायम सिंह यादव मुख्यमंत्री रहनी. कवनो मायावती वगैरह बा. त का आपहू के कबो कवनो राजनीतिक रंजिश रहल रहे राजा भईया से? तबहियो मंत्री बना दिहनी ? अतने ना जब ६ जुलाई, १९९५ के कुंडा के दलेरगंज में ३५ गो मुसलमानन के घर जरा दिहल गइल रहे तब तीन दिन ले एह मुसलमानन के घर धू-धू करके जरत रहल. आगजनी का बाद मुस्लिम लडकियन से बलात्कार करवा के ओकनी के गायबो करवा दिहल गइल रहे. दलेरगंज में तब सिर्फ़ बूढ़ आ लांगड़े बाचल रह गइल रहले. बाकी लोग घर छोड भाग गइल रहे. तब आपके पिताश्री मुलायम सिंह यादव हफ्ता भर ले विधान सभा ना चले दिहले रहले. एह मुसलमानन के कुसूर सिर्फ़ एतने भर रहल कि ऊ राजा भईया के वोट ना दिहले रहले. एहन के वोट नियाज़ हसन के मिलल रहे जे विधान सभा अध्यक्ष रहले.
कल्याण सिंह जब मुख्यमंत्री रहले तब उनुका साथे हम प्रतापगढ गइल रहीं. चुनाव कवरेज ला. ऊ तब राजा भईया के कुंडा के गुंडा कहिके ललकरले रहले. आजुवो गूगल पर कुंडा टाइप करब त पहिले कुंडा के गुंडे खुलेला. फेर कुछ अउर. कल्याणे सिंह राजा भईया पर पहिला बेर पोटा वगैरहो लगवले रहले. लेकिन पतित राजनीति के खेल देखीं कि कल्याणे सिंह राजा भैया के सबसे पहिले कैबिनेट मंत्री बनवले. राजा भईया जब राजभवन में किरिया लेबे बइठल रहले तवनो दिने राजा भईया पर वारंट रहल से हम तबके प्रमुख सचिव गृह हरीशचंद्र जी से बतवनी कि देखीं एहिजा अपने के एगो वांटेड अपराधी बइठल बा. ऊ तुरते चौकन्ना भइले आ पूछले कि कहवाँ ? हम किरिया लेबे वाला मंत्रियन का साथे बइठल राजा भईया के देखवनी त ऊ ढीला पड़ गइलन. मेहराइल मुसुकी फेंकत कहले आपहू का मजाक करत बानी ? इहे बात थोडका देर बाद हम तब के पुलिस महानिदेशक श्रीराम अरुण से कहनी. ऊ हडबडा गइले आ फ़ौरन उनुकर हाथ अपना रिवाल्वर पर चल गइल. बाकिर जब हम उनुका के राजा भईया के देखवनी त उहो थिरा गइले. ई तब रहे जब ई दुनु अधिकारी ईमानदार आ कड़क छवि वाला मानल जात रहलन. बलुक हम त श्रीराम अरुण से इहो कहनी कि बताईं, अगर आपके जगहा हिंदी फ़िल्म के नाना पाटेकर टाइप कवनो पुलिस अफ़सर होखीत त का करीत ? एहिजे पटक के पहिले राजा भईया के निपटा दीत. शपथ-वपथ बाद में होत रहीत. बाकिर श्रीराम अरुण बेचारा हंसी, मेहराइल हंसी हँस के रह गइले.
अखिलेश जी, आपके मालूमे होई कि राजा भईया पर अबहियो ३५ गो से अधिका मामिला दर्ज बावे. आपके शायद इहो मालूमे होई कि इलाहाबाद के चौधरी महादेव प्रसाद कालेज से थोड़िका पढाई कइले राजा भईया के उनकर पिता उदय प्रताप सिंह एहसे बेसी ना पढ़वले कि बेसी पढ़ला लिखला से आदमी कायर बन जाला. से देखीं ना राजा भईया कायर ना भइलन आ बहादुरी के कतना त कीर्तिमान स्थापित कर दिहलन. पोटा, गैंगेस्टर सब से सुशोभित बाड़े. आ आप हईं कि बतावत बानी कि उनुका के राजनीतिक रंजिश में फंसावल गइल बा. अरे मायावती अउर अमर सिंह के एके साथ रिगावही के रहल त कवनो दोसर तरकीब अजमवले रहतीं. ई तरकीब कबो हो सकेला कि भारी पड जाव.
प्रिय अखिलेश जी, अइसन नादानी कवनो सरकार के मुखिया के शोभा ना देव. आपके पिताश्री एहसे पहिले अमरमणि त्रिपाठी मामिलो में इहे कइले रहीं. जब ऊ मायावती मंत्रिमंडल सुशोभित करत रहले तबहिये मधुमिता के मरवावे के आरोप उनुका पर लागल. आपके पिताश्री उनुका नाकिन दम कर दिहलन. उनुका तब मंत्री पद से इस्तीफ़ा देबे के पड़ल. बाकिर ई का ! आपके पिताश्री के जब सरकार बनल त उहे अमरमणि उनकर तारनहार बन गइलन. अब त खैर ऊ मेहरारू संगे जेल के शोभा बढावत बाड़े बाकिर उनुका बेटा के त आप तार दिहनी. विधायक बन गइल बा. अचरज ई कि ओकरा के मंत्री ना बनवनी. आज़म खां से लगाइत शिवपाल, बलराम यादव, राजाराम पांडेय वगैरह सबही त आपके चचे हउवें. संबंधे में ना राजनीतिओ में. तनी सावधान रहब. आपके पिताश्री आपके मुख्यमंत्री बनवनी पुत्र मोहे में सही एहिजा ले त ठीक रहुवे. बाकिर ई जे आपन शिवजी के बरातो आप के माथे मढ़ दिहनी एकर का का कीमत आवे वाला दिनन में आपके चुकावे के पड़ी, से त आवे वाला दिने बताई. तवना पर आपके अपने कार्यालयो में अनिता सिंह जइसन चाचियन से निबाहे के पड़ी. साँचहू आपके पिताश्री ई सब करि के कतई ठीक ना कइनी. आशीर्वाद दे के कह त दिहनी कि आप अपना कुर्ता पर दाग ना लागे दीं. बाकिर जे तमाम दागी मंत्रियन आ अफ़सरान के फौज से आपके रुंध दिहनी, ओकर का करब आप ? एह बंधन आ बाधा से कइसे छुटकारा पाएब ? आपके साथ जाने-अनजाने हो इहे गंइल बा कि केहू आपके पाँख काट के हाथ में थमा देव आ पूछे कि भाई उड़त काहे नइखऽ ? हमरा त डर लागत बा कि बहुमत के सरकार का बावजूद आपके गति कहीं मनमोहनो सिंह से खराब मत हो जाव. भगवान बचाए आपके एह बला से ! खुदा महफ़ूज़ राखे हर बला से !
आप के पिताश्री मुलायम सिंह के राजनीति आ कार्यशैली से हमहीं का बहुते लोग वाकिफ़ बा. हम त बार-बार आपके पिताश्री के कवरो कइले बानी, साथ में यात्रा कइले बानी, बहुते सगरी इंटरव्यू कइले बानी. बलुक एक बेर त जान जात-जात बाचल. तब १९९८ में मुलायम सिंह यादव संभल से चुनाव लडत रहलन. हमहन कुछ पत्रकार कवरेज खातिर संभल जात रहीं कि एगो ज़बर्दस्त एक्सीडेंट हो गइल. सीतापुर से पहले खैराबाद में. हमहन के अंबेसडर आ ट्रक आमने-सामने लड गइल. हमार साथी जयप्रकाश शाही आ ड्राइवर के त मौके पर निधन हो गइल. हम आ गोपेश पांडेय कवनो तरह बाच गइनी जा. आपके पिता तब हमहन के इलाज आ देख रेख में कवनो कसर ना छोड़ले रहीं. सब से पहिले देखे आवे वालनो में उहें रहनी. हम जानत बानी कि अइसही अउरियो तमाम लोग के मदद ऊ हमेशा करत रहल बानी. चाहे सत्ता में रहल होखीं चाहे सत्ता से बाहर.
अबही ताज़ा कडी बनलन अदम गोंडवी. उनुकरो इलाज में, देखो-रेख में आपके पिता कवनो कमी ना होखे दिहनी. अब ऊ ना बचलन, ई अलगा बाति बा. से कहे के कुल मतलब ई कि मुलायम सिंह यादव के नियति अउर नीति से बार-बार वाबस्ता रहल बामी हम भा हमरा जइसन लोग. से समुझ में आ जात बा कि ऊ अब का कहब आ का फैसला लेहब ? अबहीं आपके देखल बाकी बा. तुरंत-तुरंत कुछऊ कहल जल्दबाज़ीए होखी. लेकिन अबही जवन पूत के पालना वाला पांव लउकत बा, ऊ बहुते भरोसा नइखे देत, ई कहे में हमरा इचिको संकोच नइखे. अबही जवन मायावती राज में उत्तर प्रदेश दलित उपनिवेश में तब्दील हो गइल रहल, लागत बा कि अब यादव उपनिवेश के आहट बा. मायावती राज में जइसे ब्राह्मणोवाद के छँवक लउकत रहुवे, लोग खाँसत रहल. यूपी के सेहत खातिर ना ऊ ठीक रहुवे ना ई ठीक बा. संतुलन बनावत चलला में का हरजा बा ? फेर आप अउर आपके पिताश्री त लोहिया माला जपे वाला हईं. लोहिया त एह सबके इचिको भर पसंद ना करत रहलन, त आपके गला से ई सब कइसे घोंटात बा ? आपके पिताश्री त खैर लोहिया लोहिया जपतो रहसु आ इहो सब करत रहसु अपना मुख्यमंत्रीत्व काल में. लोहिया के लगभग सगरी सिद्धांतन के ऊ तिलांजलि देत राजनीति करे के आदी हईं.
संचय का खिलाफ़ रहलन लोहिया. बाकिर मुलायम पर आय से अधिका संपत्ति के मामिला आजुवो सुप्रीम कोर्ट में लटकल बा. वंशवाद भा परिवारवाद का खिलाफ़ रहलन लोहिया. बाकिर देखीं ना आपके पूरा परिवार सत्ता में लोट-पोट बावे. आप खुदहु अपना पिता के विरासत सम्हरले बइठल बानी. जवना कांग्रेस का खिलाफ़ लोहिया भर जिनिगी लड़त रहलन, आप लोग पहिले ओही कांग्रेस दूध पियत रहीं, आ अब ओकरे के दूध पिआत बानी. त ई सब का ह ? अउर अइसने तमाम बात बा जवन लोहिया का खिलाफ़ आपलोग करते रहीलें. ई ठीक नइखे. ना आप खातिर, ना आपके पार्टी भा सरकार खातिर, ना ही यूपी भा देश खातिर. ठीक वइसही जइसे आप ऐलान कइले बानी कि मायावती के बनवावल स्मारकन से मूर्तियन के त ना हटाएब बाकिर ओहिजा स्कूल भा पार्क बनवाएब. ई ठीक नइखे. आप बार-बार कहत बानी जे बदला के कार्रवाई ना करब. बाकिर होखी ई बदले के कार्रवाई. आप मानीं चाहें मत मानीं, नाक आगे से पकड़ीं भा पाछे से बात एकही बा. अंबेडकर होखसु भा कांशीराम, एक बार आप उनका से असहमत हो सकीले, कवनो बात ना दस बार चाहे हजार बार होईं. बाकिर ऊ हमहन के समाज के सझवा के धरोहर हउवें, ईहो मान लिहला में कवनो नुकसान नइखे. ओह स्मारकन भा पार्कन में भइल धांधली पर त आप पूरा कार्रवाई करीं बाकिर ओहिजा स्कूल भा अस्पताल बनवावल तर्क सम्मत ना होखी. बहुते ज़मीन पडल बा उत्तर प्रदेश में. जतना चाहीं ओतना स्कूल भा अस्पताल बनवाईं. बाकिर ई बदला के कार्रवाई ठीक नइखे. कम से कम आपके सरकार का हित में त कतई ना. ना होखे त एक बेर पाछा मुड़ के इतिहास पर नज़र डाल लीं. आपके पिताश्री के एगो गुरु हईं चौधरी चरण सिंह. जनता पार्टी सरकार में जब केंद्रीय गृहमंत्री बननी त इंदिरा गांधी का खिलाफ़ एतना आयोग पर आयोग बइठा दिहनी कि जवना इंदिरा गांधी के जनता एकदमे साफ कर दिहले रहुवे, ओही इंदिरा गांधी के वापिस आवे में पाँचो साल ना लागल. अढ़ाईये साल में जनता फेर जनता पार्टी के धूरि चटावत इंदिरा गांधी के वापस दिल्ली में सत्ता दे दिहलसि. त ई आ अइसने गलतियन से बाचब तबहिये आप के आ यूपी के भला होखी. टकराव से त सभकर नुकसाने होखी. ई सही बा कि जनता मायावती के मूर्तियन आ पत्थरन के बिलकुल पसंद ना कइलसि. बाकिर जवन आप करे जात बानी, जनता उहो पसंद ना करी.
नीमन रही अखिलेश जी कि मतभेद आ रगडा-झगडा छोड उत्तर प्रदेश के विकास का राहे ले जाईं. जनता आप के रुप में विकास के सपना देखले बिया, विनाश के ना. नाहीं काल्हु के वापिस आके मायावती भा केहू अउर लोहियो पार्क में स्कूल भा अस्पताल खोले लागी. अइसन बातन के कवनो अंत ना होला. कवना कवना स्मारक भा पार्क के स्कूल भा अस्पताल में बदलब हमनी का भला? अबही पहिले त अपना पार्टी के लोगन के अनुशासन में बान्हीं आ कहीं कि दबंगई छोड के शांति कायम करे लोग. नाहीं अबही पांचे साल पहिले एगो नारा लागल रहल कि चढ गुंडन का छाती पर, मुहर लागी हाथी पर ! त तब हाथी के राज आइयो गइल रहे. बाकिर अबही अबही आप हाथी के साइकिल से कचारत राज करे आइल बानी, त अइसन कुछ मत करीं कि हाथी जल्दिये लवटि आवे. भा फेर इलाकाई पार्टियन से उबियाइल लोग पंजा भा कुछ अउर देखे लागे. अबहीं त देखीं ना कि हमरा गाँव से एगो पुरनिया आइल बाड़न. चुनाव घरी आपके भाषण सुन के बहुते मोहित रहलन आप पर. माफ़ करब आप के भाषण सुन के ना बलुक आपके भाषण में बेरोजगारी भत्ता के बात सुनि के मोहित रहलन. ऊ हमरा पाछा पड़ल बाड़न कि आपसे मिलवा देहीं. हम बता दिहनी कि आप बहुते बिजी बानी, मिल ना पाएब. बाकिर ऊ चाहत हईं कि कवनो तरह उनकर बाति आपले चहुँप जाव. त अखिलेश जी, ई चिट्ठी दरअसल उनकरे बात कहे खातिर लिखे बइठल रहीं. माफ करब बहुते कुछ दायां बाँया लिख दिहलनी. त ओह बुजुर्गवार के कहना बा कि उनहन के त आप ठग लिहनी. आ उनुके के ना सगरी जवार के ठग लिहनी. सभे आपके एही असरे वोट दिहले रहुवे. अब सभकर आसरा टूट गइल बा. ऊ कहत बानी कि जब आप बेरोजगारी भत्ता के भाषण दिहले रहीं तब उमिर के कवनो सीमा ना बतवले रहीं कि पैतीस का बादे बेरोजगारी भत्ता मिली. उनकर तीन गो बेटा आ एगो बेटि बिया. सब पढल-लिखल बेरोजगार. अबही पैतीस के होखे में दस साल से बेसी के टाइम बा. हम बतवनी जे घोषणा-पत्र में साफ लिखल बा पैतीस साल का बाद. त उहों के हमरा के साढ डपट दिहनी कि भाषण घरी कवनो घोषणा पत्र ना बँटाइल रहुवे.
अब हम उनुका के कइसे समुझाईं आ का समुझाईँ अखिलेश जी? आपही बताईं. बेरोजगारी भत्ता के साथे-साथ रोजगारो के तमाम योजना का ना चला सकीं आप ? आखिर बहुमत के सरकार हवे आपके. कुछऊ कर सकीलें आप. आप जवान हईं. एगो युवा के तडप आ उहो रोजगार के तडप का आप ना जानत होखब ? ज़रुरे जानत होखब. बंगला में एगो कहाउत कहल जाला कि केहू के खाये के मछरी दिहला से नीक होला कि ओकरा के मछरी मारल सिखा दिहल जाव. आपहू आखिर इहे काहे नइखीं कर देत ? आखिर कबले बेरोजगारी भत्ता देहत प्रदेश के नवहियन के भिखारी बनवले राखब ? अब देखीं ना क कि ई चिट्ठी आपके भेजे जाते रहनी कि तीन चार दिन पुरान अखबार लउक गइल. जवना में हमनी के एगो बुजुर्ग लेखक अमरकांत जी के ज्ञानपीठ सम्मान दिहला के खबर छपल बा. उहाँ के सम्मान लिहला का साथे एगो बयानो जारी कइले बानी. दरअसल उत्तर प्रदेश हिंदी संस्थान लेखकन के हर साल जवन सम्मान पुरस्कार देत रहुवे ओकरा के मायावती अपना तानाशाही से रद्द कर दिहले रही. त अमरकांत जी चाहत बानी कि ओकरा के मुलायम सिंह बहाल करसु. अखिलेश जी, अगर आप एहू पर विचार कर सकीं त खुशी होखी.
हँ, ई चिट्ठी तनिका ना बहुते बड़हन हो गइल बा. का करीं बाते बहुत बा. अबहियों बहुत बात रह गइल बा. जे फेर कबो. एक बात अउरी बताईं कि मन करी त आपके अइसने अउरी चिट्ठी लिखत रहब. लोग के बात बतावे खातिर. एहूसे कि हम जानत बानी कि आपके अफ़सरशाही, कार्यकर्ता अउर अखबार, चैनल सब के सब अब चाटुकार हो गइल बाड़न. बिकाऊ आ पालतू हो गइल बाड़े. जवन बात आप के नीक लागे उहे बात आपसे कहीहें. बाकी पी जइहें. अब देखीं ना कि मायावती अफ़सरान के अतना टाइट कर दिहले रही कि बेचारा आपन बाते कहल भुला गइले. का आई ए एस, का आई पी एस, का पी सी एस, पी पी एस सबही आपन सालाना वीक तक मनावे के बरीसन के परंपरा तक तूड़ दिहलें एह पाँच सालन में. त जे लोग आपन बात कहहू में कायर भा नामरद होखे का हद ले चल जासु ओह अफसरन से आप उम्मीद करी कि ऊ जनता के दुख दर्द बता के भा आपके गलती बता के आ बैल हमरा के मार कहीहें ? का अइसहीं एगो एक नान आइ ए एस कैबिनेट सेक्रेट्री बनि के एहलोगन पर बरीसन राज कर गइल ? अउर ई अपना के रुलर के खांचा से बाहरो ना निकाल पवलें. अब त ई अफ़सर अतना दिन ले पिंजड़ा में बंद रह चुकल बाड़े कि आप गलती से जे बाहरो निकाल देहब एहनी के त ई उड़ ना पइहें. कवनो कुकुर बिलार भलही एहन के मार के खा जाव. रहल बात अखबार आ चैनलन के त उनुकर हालत त एह अफसरनो से गइल बितल बा. ई सब अब महज दुकान बाड़ी सं. जब जेकर सत्ता बा तब तेकर अखबार बा, तब तेकर चैनल बा. अबहीं के मायावती के रहल, अब आप के हउवें. अब बचले आपके कार्यकर्ता. त सत्ता मिलला का बाद ऊ होशो में बाड़े का भला ? वइसहू नीचे के नेतागिरी अब अउरो पतित हो गइल बा जइसे उपर के. से चिट्ठी हम लिखत रहब. आप अउर आपके मशीनरी के नीक लागे भा बाउर. हम त चिट्ठी लिख-लिख के पूछ्ते रहब कि “का हो अखिलेश, कुछ बदली उत्तर प्रदेश ?”
आप के,
दयानंद पांडेय
(सरोकारनामा से साभार)
लेखक परिचय : अपना कहानी आ उपन्यासन का मार्फत लगातार चरचा में रहे वाला दयानंद पांडेय के जन्म ३० जनवरी १९५८ के गोरखपुर जिला के बेदौली गाँव में भइल रहे. हिन्दी में एम॰ए॰ कइला से पहिलही ऊ पत्रकारिता में आ गइले. ३३ साल हो गइल बा उनका पत्रकारिता करत, उनकर उपन्यास आ कहानियन के करीब पंद्रह गो किताब प्रकाशित हो चुकल बा. एह उपन्यास “लोक कवि अब गाते नहीं” खातिर उत्तर प्रदेश हिन्दी संस्थान उनका के प्रेमचंद सम्मान से सम्मानित कइले बा आ “एक जीनियस की विवादास्पद मौत” खातिर यशपाल सम्मान से.
वे जो हारे हुये, हारमोनियम के हजार टुकड़े, लोक कवि अब गाते नहीं, अपने-अपने युद्ध, दरकते दरवाजे, जाने-अनजाने पुल (उपन्यास, बर्फ में फंसी मछली, सुमि का स्पेस, एगो जीनियस की विवादास्पद मौत, सुंदर लड़कियों वाला शहर, बड़की दी का यक्ष प्रश्न, संवाद (कहानी संग्रह, सूरज का शिकारी (बच्चों की कहानियां, प्रेमचंद व्यक्तित्व और रचना दृष्टि (संपादित, आ सुनील गावस्कर के मशहूर किताब “माई आइडल्स” के हिन्दी अनुवाद “मेरे प्रिय खिलाड़ी” नाम से प्रकाशित. बांसगांव की मुनमुन (उपन्यास) आ हमन इश्क मस्ताना बहुतेरे (संस्मरण) जल्दिये प्रकाशित होखे वाला बा. बाकिर अबही ले भोजपुरी में कवनो किताब प्रकाशित नइखे. बाकिर उनका लेखन में भोजपुरी जनमानस हमेशा मौजूद रहल बा जवना के बानगी बा ई उपन्यास “लोक कवि अब गाते नहीं”.
दयानंद पांडेय जी के संपर्क सूत्र
5/7, डाली बाग, आफिसर्स कॉलोनी, लखनऊ.
मोबाइल नं॰ 09335233424, 09415130127
e-mail : dayanand.pandey@yahoo.com
47 total views, 2 views today


text:
(षष्ठी, बियफे, १० अक्टूबर २०१३)
चन्द्रहासोज्ज्वलकरा शार्दूलवरवाहना |
कात्यायनी शुभं दद्याद्देवी दानवघातिनी |
माई दुर्गा अपना छठा रूप में ” कात्यायनी ” का नाम से जानल जाली.नवरात्र में छठा दिन माई के एही रूप के पूजा होला.”कत” नामक प्रसिद्ध ॠषि के पुत्र “कात्य” का गोत्र में विश्वप्रसिद्ध महर्षि कात्यायन भइले.ई भगवती पराम्बा के उपासना करत कई बरिस तक कठिन तपस्या कइले.इनकर इच्छा रहे कि माई भगवती इनका घर में बेटी का रूप में जन्म लेसु.माई इनकर प्रार्थना स्वीकार कऽ लिहली.एही से माई के नाँव कात्यायनी परल.माई कात्यायनी अमोघ फल देबेवाली हई.भगवान कृष्ण के पति रूप में पावे खातिर ब्रज के सभ गोपी लोग यमुना जी के किनारे इहाँके पूजा कइले रही.इहाँके स्वरूप भव्य आ दिव्य बा.माई के चार गो भुजा बा आ इहाँके वाहन सिंह हऽ.माई कात्यायनी के भक्ति आ उपासना से बहुते सहजता से अर्थ,धर्म,काम आ मोक्ष चारो फल प्राप्त हो जाला.नवदुर्गा में छठवी माई कात्यायनी दुर्गाजी के जय हो.
(चित्र आ विवरण डा॰रामरक्षा मिश्र का सौजन्य से)
42 total views, 2 views today


text:
बनारस
बनारस, भारत की उत्तर प्रदेश में गंगा नदी की तीरे बसल एगो विश्वप्रसिद्ध शहर अउरी हिन्दू धर्म क सबसे महत्वपूर्ण तीरथन में गिनल जाये वाला अस्थान हउवे। ई बाबा विश्वनाथ (बाबा बिसेसरनाथ) के नगरी हवे जेवना की बारे में पुराणन में कहल बा कि ई साक्षात् भगवान शंकर की त्रिशूल पर स्थित बा आ पूरा विश्व में प्रलय भइला पर भी ई नगरी अपनी अस्थान पर अडिग रहेले। शिव के अविमुक्तेश्वर रूप में अस्थान लिहला की कारण ए नगरी के अविमुक्तेश्वर क्षेत्र कहल जाला।
बौद्ध धर्म आ जैन धर्म के माने वालन खातिर भी ए शहर के महत्व बा। इहाँ से करीब दस किलोमीटर दूर सारनाथ नाँव के अस्थान परेला जहाँ भगवान बुद्ध आपन पहिला उपदेश दिहले रहलन।
नामकरण
बनारस शब्द हिंदी आ संस्कृत में प्रचलित वाराणसी[4] से निकलल हवे। वर्तमान समय में ए शहर के अफिशियल नाँव वाराणसी बा। वाराणसी शब्द की उत्पत्ति की बारे में कहल जाला कि वरुणा अउरी असी नाँव की दू गो नदियन की बीचा में बसल शहर के वाराणसी कहल गइल।[5] एकर प्राचीन नाँव काशी हवे जेवन प्रकाशित से उत्पन्न मानल जाला। प्राचीन काल से विद्या की क्षेत्र में ए नगरी के परसिद्धी की वजह से ई नाँव धरईल होई। एकर अउरी कई गो नाँव अलग-अलग पुस्तकन में मिलेला जइसे अविमुक्तक्षेत्र, आनंदवन आ रुद्रावास इत्यादि।
इतिहास
प्राचीन इतिहास
पुराणन में लिखल कथा की मोताबिक वाराणसी नगर के अस्थापना भगवान शिव जी कइलें रहलन। महाभारत की कथा में काशी क जिकिर आइल बा जहाँ पितामह भीष्म काशी नरेश की तीनों पुत्री (अम्बा, अम्बिका, अम्बालिका) लोगन के अपहरण कइले रहलन। महाभारत की युद्ध में काशी नरेश पाण्डव सेना में रही के कौरवन से लड़ाई कइलन। पुरातात्विक खोदाई में मिलल चीजन की अध्ययन से ई पता चलल बा कि वाराणसी में सबसे पुरान बस्ती 1000 ई. पू. की आसपास रहे ए तरह से वाराणसी विश्व की सबसे पुरान बसल नगरन में गिनल जा सकेला। ई पुरातात्विक खोज बतावेले कि ओ समय वाराणसी में वैदिक आर्य लोग निवास करें। हालाँकि ओही समय की आसपास के अथर्ववेद में इहाँ अनार्य लोगन के बस्ती के बात लिखल बा।[6]
एकरी आलावा वाराणसी जैन तीर्थंकर पार्श्वनाथ के भी निवास अस्थान मानल जाला। भगवान बुद्ध (जन्म 567 ई.पू.) की समय में वाराणसी काशी राज्य के राजधानी की रूप में रेशम, मलमल, इत्र, हाथीदांत के सामन अउरी कलात्मक समान की केन्द्र की रूप में विख्यात रहे।[7]भगवान बुद्ध बनारस से थोड़ी दूर पर स्थित सारनाथ में आपन पहिला उपदेश दिहलीं आ इहें से धर्मचक्रप्रवर्तन कइलिन। ए बात के प्रमाण ह्वेन सांग नाँव के चीनी यात्री, जेवन 635 इस्वी में इहाँ आइल रहलें, दिहलें कि ओ समय में वाराणसी धर्म आ ब्यापार के एगो महत्वपूर्ण केन्द्र रहे। ए नगर के धार्मिक महत्व अपनी उत्कर्ष पर पहुँच गइल जब आठवीं सदी में आदि शंकराचार्य इहवाँ शैव पीठ के अस्थापना कइलें। प्राचीन काल में तक्षशिला से पाटलिपुत्र जाये वाला मार्ग इहवाँ वाराणसी से हो के गुजरे।
मध्य काल
सन 1194 ई. में तुर्क मुस्लिम आक्रमणकारी कुतुबुद्दीन ऐबक इहाँ की बहुत सारा मंदिरन के ढहवा दिहलस। एकरी बाद मुस्लिम शासन की समय में ए नगर के पतन आरम्भ हो गइल। हालाँकि नया मंदिरन के निर्माण आ ढहावल चलत रहे। विद्या की राजधानी की रूप में बनारस मध्य काल में भी ओतने प्रतिष्ठित रहल। फिरोज़ शाह 1376 ई. में अउरी सिकंदर लोदी 1496 ई. में बाकी बचल-खुचल प्राचीन मंदिरन के भी ढहवा दिहलन। एही समय सूफ़ी आंदोलन के सबसे बड़ संतन में गिने जाये वाला कबीरदास जी आ संत रविदास जी के जनम भी एही नगरी में भइल। ई संत लोग हिन्दू-मुस्लिम एकता खातिर आ धर्म की सत्ता की खिलाफ़ आवाज बुलन्द कइल। जात-पात, धार्मिक उन्माद आ आपसी बैर की खिलाफ़ जोरदार प्रचार ए संतन की द्वारा कइल गइल। गुरु नानकदेव 1507 ई. में शिवराति की अवसर पर बनारस के यात्रा कइलीं आ ए आंदोलन में आपन योगदान दिहलीं।
सोलहवीं सदी में बनारस में सांस्कृतिक पुनरुद्धार के आरम्भ भइल जब अकबर इहाँ दू गो मंदिरन क निर्माण करववलन। पूना के राजा इहाँ अन्नपूर्णा मंदिर बनववलन आ एही समय अकबरी पुल के निर्माण भइल। सन् 1665 ई. में फ्रांसीसी यात्री टेवर्नियर इहाँ के यात्रा कइलें आ गंगा तीरे बनल बिंदुमाधव मंदिर की बनावट के बखान कइलें। शेर शाह एही दौरान शाही सड़क के निर्माण करववलें जेवना के बाद में ग्रांड ट्रंक रोड (जीटी रोड) कहल गइल। औरंगजेब की शासन की समय एक बेर फिन से मंदिरन के ढाहल गइल लेकिन ओकरी बाद से जेतना शासक भइलें ऊ हिन्दू धर्म के ओतना विरोधी ना रहलें।
आधुनिक काल
आजकाल की बनारस के रूप एही समय में बनल जब अठारहवीं सदी में राजपूत आ मराठा शासक कई महल आ मंदिरन के बनववलन। मुग़ल शासक मुहम्मद शाह इहाँ मानमंदिर घाट की बगल में एगो नक्षत्र-वेधशाला बनवावे के आदेश दिहलन। एही समय पर्यटन ए नगर में काफ़ी बढल।
गवर्नर जनरल वारेन हेस्टिंग्स की शासन काल में सन 1791 ई. में इहाँ जोनाथन डंकन संस्कृत कालेज के अस्थापना कइलें। 1867 ई. में बनारस नगर निगम के अस्थापना भइल। सन् 1897 ई. में मार्क ट्वेन बनारस की बारे में आपन भावना कुछ ए तरे व्यक्त कइलें - Benares is older than history, older than tradition, older even than legend, and looks twice as old as all of them put together.(बनारस इतिहासो ले पुरान ह, परम्परो से पुरान ह, कथा-कहनियो ले पुरान ह, आ अगर ए सबके एकट्ठा कइ दिहल जाय त ओहू सबसे दुगुन्ना पुरान मालूम होला)।
सन् 1910 ई. में अंग्रेज शासक बनारस के नया राज की रूप में बनवलें आ रामनगर के इहाँ के राजधानी बनावल गइल लेकिन ए राज के कौनो शासन क्षेत्र ना दिहल गइल। आजु ले काशी नरेश के निवास रामनगर किला में बा। उहाँ के बनारस की संस्कृति में बहुत महत्व के अस्थान प्राप्त बा आ उहाँ के आजुओ बनारस के सांस्कृतिक मुखिया माना जालीं। बनारस राज के भारत में विलय 15 अक्टूबर 1948 ई. में भइल।
भूगोल अउरी जलवायु
भूगोल की दृष्टि से बनारस मध्य गंगा मैदान के हिस्सा हवे। गंगा नदी इहँवा उत्तर दिशा की ओर बहेली जे से इहाँ गंगा जी के उत्तरमुखी गंगा कहल जाला। एही उत्तरमुखी गंगा की कमानी नियर मोड़ की सहारे पच्छिमी किनारा पर बनारस शहर बसल बा। शहर के ऊंचाई नदी से करीब 15 मीटर (50 फीट) से 21 मीटर (70 फीट) बाटे। शहर की उत्तरी सीमा की ओर वरुणा नदी गंगा में मिल जाली। कई गो प्राचीन झील अब लगभग समाप्त होखे की कगार पर बाड़ी जेवन पाहिले काफ़ी विस्तार वाली रहलीं। प्राचीन मत्स्योदरी हृद नाँव के झील जे के आजकाल मछोदरी कहल जाला अइसने एगो उदहारण बा।
नगरीय इलाका लगभग 112.26 वर्ग किलोमीटर में फैलल बा। एकर बिस्तार 82° 56’पू. – 83° 03’पू. आ 25° 14’उ. – 25° 23’ 30’’ उ. कि बिचा में बा।
बनारस क जलवायु आर्द्र उपोष्ण प्रकार क हवे (कोपेन की वर्गीकरण में: Cwg)। सबसे गरम महीना मई-जून (औसत तापमान 37 डिग्री सेल्सियस) आ सबसे ठंढा महीना जनवरी होला (औसत तापमान 19 डिग्री सेल्सियस) । बारिश मानसून की द्वारा जून की तीसरा हप्ता से शुरू हो के अक्टूबर की पहिला हप्ता ले होले जेवना के बरखा ऋतु कहल जाला। सबसे बेसी बरखा जुलाई-अगस्त (लगभग सावन-भादो) में होखेले। औसत सालाना बरखा लगभग 100 सेंटीमीटर (40.37 इंच) होला। बरखा की ऋतु से ठीक पाहिले अप्रैल मई में ख़ूब लूहि बहेले आ आन्ही अंधड़ आवेला। जाड़ा की ऋतु में तापमान बहुत कम भी हो जाला। शीतलहरी की समय कौनो-कौनो दिन क न्यूनतम (एक दिन-रात में सबसे कम) तापमान 3-4 डिग्री सेल्सियस ले नीचे चलि जाला। जाड़ा में बरखा भूमध्य सागर की ओर से आवे वाला पच्छिमी विक्षोभ से होला जेवन एक तरह के चक्रवाती बरखा होला आ रबी की फसल खातिर फायदेमंद होला। जाड़ा में कुहासो पड़ेला।
जनसांख्यिकी
साल 2011 की जनगणना की अनुसार वाराणसी नगरीय इलाका के कुल जनसंख्या 14,35,113 रहे जे में 7,61,060 मर्द आ 6,74,053 औरत रहलीं।
2001 में वाराणसी नगरीय इलाका के कुल जनसंख्या 13,71,749 रहे आ मर्दाना-जनाना अनुपात (लिंगानुपात) 1000 मर्द पर 879 औरत के रहे। साक्षरता दर पूरा नगरीय इलाका में 77% आ नगर निगम की सीमा में 78% रहे वाराणसी नगरीय इलाका के कुल जनसंख्या 14,35,113 रहे जे में 7,61,060 मर्द आ 6,74,053 औरत रहलीं। नगर निगम की सीमा की भीतर तकरीबन 1,38,000 लोग मलिन बस्ती में निवास करत बा। धर्म की आधार पर देखल जाय त जनसंख्या क 80% हिन्दू, 18% मुसलमान, आ 1.2% जैन लोग बा।
संस्कृति
भाषा
बनारस में भोजपुरी भाषा के पछाहीं रूप बोलल जाला जेवना के काशिका नाँव दिहल गइल बा। बाकी मुख्य भाषा हिंदी हवे। विदेशी पर्यटक लोगन की आवागमन की कारण अंगरेजी क प्रचलन पर्यटन उद्द्योग से जुडल लोगन में मिलेला।
संगीत
बनारस क संगीत से जुड़ाव पौराणिक आख्यानन में वर्णित बा। पुराणन की अनुसार भगवान शिव ए नगरी के अस्थापना कइलीं आ उंहेंके संगीत के उत्पन्न करे वाला भी मानल जालीं, एहीसे साफ़ बुझात बा कि ए नगरी के संगीत से बहुते पुरान जुड़ाव बा। सोलहवीं सदी में राजा गोविन्द चन्द्र की राज्य की समय इहवाँ ध्रुपद गायन के राज्य से आसरय मिलल जेकरी बाद अउरी दूसर कुल शैली के भी उत्त्थान भइल। मध्यकाल में इहाँ की संगीत के कबीरदास जी आ अउरी कई गो सूफी संत लोगन की उपस्थिति से भी बहुत बढ़ावा मिलल।
शास्त्रीय संगीत में बनारस घराना क एगो आपन अलगे पहिचान हवे। आजकाल बनारस के निर्गुन, ठुमरी आ बनारसी कजरी खातिर विशेष रूप से जानल जाला। इहाँ के विश्वप्रसिद्द संगीतकार लोगन में सितार वादक पं. रविशंकर, शहनाई वादक उस्ताद बिस्मिल्लाह खाँ साहब, ठुमरी गायिका श्रीमती गिरिजा देवी, तबला वादक पं. किशन जी महाराज, निर्गुन गायक पं. कुमार गन्धर्व जइसन गुनी लोगन के नाँव आवेला।
शिक्षा
इतिहास में शिक्षा की मामिला में बनारस के बहुत प्राचीन समय से बहुत ऊँच मोकाम रहल बा। इहाँ ले कि बनारस के एही से विश्वविद्द्या क राजधानी की रूप में परसिद्धी हवे। वेद के अध्ययन, धर्मशास्त्र, व्याकरण, कर्मकांड, आयुर्वेद, ज्योतिष जइसन सभ तरीका की ज्ञान में बनारस की बिद्वानन क लोहा पूरा विश्व मानेला। व्याकरण की क्षेत्र में इहवाँ के ऋषि पतंजलि के टीका काशिका एगो आधारस्तंभ मानल जाला। प्राचीन बैद्य सुश्रुत जे सर्जरी के पहिला अविष्कार करे वाला रहलीं, उहाँ के ग्रन्थ सुश्रुत संहिता आयुर्वेद के नामी ग्रन्थ हवे। आजकाल की समय में भी बनारस में चार गो विश्विद्यालय बा जेवना में सभसे ढेर महत्व बनारस हिन्दू विश्वविद्यालय (बीएचयू) के बा। बीएचयू के बिज्ञान आ प्रौद्योगिकी से ले के साहित्य आ समाज बिज्ञान की क्षेत्र में योगदान बा। बीएचयू के आईआईटी भारत की सोलह सभसे महत्वपूर्ण प्रौद्योगिकी संस्थानन में से एगो हवे।
एकरी आलावा सम्पूर्णानन्द संस्कृत विश्विद्यालय, महात्मा गाँधी काशी विद्यापीठ आ केन्द्रीय उच्च तिब्बती अध्ययन संस्थान (डीम्ड इन्वर्सिटी) इहवाँ के अउरी तीन गो विश्वविद्यालय बा। उदय प्रताप कालेज, हरिश्चंद्र कालेज, अग्रसेन कन्या कालेज, बसंत कन्या महाविद्यालय जइसन कई गो डिग्री कालेज इहवाँ बाड़ें।
परिवहन
बनारस भारत की बाकी हिस्सन से सड़क, रेल अउरी हवाई मार्ग से बढियाँ से जुडल बा। बहुत प्राचीन काल से आजु ले ए नगरी के लगातार महत्वपूर्ण रहला में एकर परिवहन की साधन से सम्पन्न भइल आ पूरा देश से जुड़ाव के बिसेस योगदान बा।
बनारस में लाल बहादुर शास्त्री अंताराष्ट्रिय हवाई अड्डा मुख्य शहर से करीबन 25 कि.मी. दूर बाबतपुर में बा। इहाँ से शारजाह, काठमांडू, दिल्ली, गया, खजुराहो, लखनऊ, बंगलौर, हैदराबाद, मुंबई, कलकत्ता, गउहाटी इत्यादि जगह खातिर हवाई जहाज जाला आवेला। जबसे इहवाँ नया टर्मिनल के उद्घाटन भइल बा (अक्टूबर 2010 ई. से) ए के अंताराष्ट्रिय हवाई अड्डा के दर्जा मिल गइल बा।
बनरस जंक्शन, जेवना के वाराणसी कैंट रेलवे टीशन कहल जाला, बनारस के सबसे व्यस्त रेलवे इस्टेशन बा। ए कर लोड कम करे खातिर मुग़लसराय में टीशन बा आ उहो भारत की सबसे व्यस्त रहेवाला इस्टेशनन में गिनाला। कैंट टीशन से रोज़ करीबन साढ़ेतीन लाख से ज्यादा लोग आ 240 की लगभग रेलगाड़ी गुजरेला।
बनारस से हो के राष्ट्रिय हाइवे 2 गुजरेला जेवन ए शहर के पूरुब ओर कलकत्ता से आ पच्छिम ओर वाया इलाहाबाद दिल्ली से जोड़ेला। स्वर्णिम चतुर्भुज योजना में एके बढ़िया बिकास भइल बा आ ए हाइवे के चार लेन के बना दिहल गइल बा। राष्ट्रिय हाइवे 29 बनारस के वाया गाजीपुर, मऊ, गोरखपुर से जोड़त बा; राष्ट्रिय हाइवे 7 जेवन भारत के सबसे लंबा हाइवे ह ऊ इहाँ से नागपुर, हैदराबाद होत कन्याकुमारी तक जाला; आ राष्ट्रिय हाइवे 56 जौनपुर, सुल्तानपुर होत लखनऊ ले जाला।
गंगा में नाव पर जल परिवहन बनारस की खातिर एगो महत्व के चीज बहुत प्राचीन काल से हवे। आजकाल गंगा नदी में हल्दिया (कलकत्ता) से इलाहाबाद ले घोषित राष्ट्रिय जल मार्ग – 1 बनारस से हो के गुजरेला।
बनारस शहर की अन्दर परिवहन खातिर सिटी बस, छोटका टेम्पू, आ रेक्सा साधन बा। घाट की किनारे किनारे नाव से भी आइल-जाइल जा सकेला। बनारस के ज्यादातर बस्ती अंग्रेजन के पहिले के बसल बा जेवन आजकाल की परिवहन की साधन आ मोटर-गाड़ी की की हिसाब से ना बसल रहे। बाद के बस्ती भी सरकारी लापरवाही आ बिना योजना के बस गइल। नतीजा ई बा कि आज बनारस के सड़क कुल जाम खातिर मशहूर हो गइल बाड़ी।
प्रशासन
बनारस में वाराणसी जिला क मुख्यालय बा आ वाराणसी कमिश्नरी क कार्यालय बा। शहर के व्यवस्था स्थानीय स्वशासन की तहत नगर निगम देखेला। पानी क सप्लाई जल निगम करेला जेवन नगर निगम क अंग हवे। नया निर्माण आ नगर की नियोजन खातिर वाराणसी विकास प्राधिकरण बा। काशी विश्वनाथ मंदिर खातिर राजा बनारस की अध्यक्षता में एगो ट्रस्ट सन् 1983 ई. में बनल जेवन मंदिर के व्यवस्था देखेला।
गैलरी
इहो देखल जाय
संदर्भ
- ↑ "Urban Agglomerations/Cities having population 1 lakh and above" (PDF). Office of the Registrar General & Census Commissioner, India. Archived from the original (PDF) on 17 अक्टूबर 2013. Retrieved 12 मई 2014.
{{cite web}}: Unknown parameter
|deadurl=ignored (help)
- ↑ 2.0 2.1 "52nd REPORT OF THE COMMISSIONER FOR LINGUISTIC MINORITIES IN INDIA" (PDF). nclm.nic.in. Ministry of Minority Affairs. Archived from the original (PDF) on 25 मई 2017. Retrieved 26 दिसंबर 2018.
- ↑ "Uttar Pradesh District Factbook Varanasi District" (PDF). 2017. Archived (PDF) from the original on 1 दिसंबर 2017.
- ↑ विश्वनाथाष्टकम्,श्लोक-1
- ↑ कनिंघम, 1924, पेज 131-140
- ↑ Pletcher, 2010 pp=159–160 |http://books.google.co.in/books?id=Mjr0X-8jrLAC&pg=PA159&redir_esc=y#v=onepage&q&f=false
- ↑ Pletcher, 2010, pp=159–160 |http://books.google.co.in/books?id=Mjr0X-8jrLAC&pg=PA159&redir_esc=y#v=onepage&q&f=false


text:
लद्दाख
लद्दाख भारत के सुदूर उत्तरी हिस्सा में एगो इलाका बा आ संघ राज्यक्षेत्र बाटे। ई बड़हन क्षेत्र काश्मीर के हिस्सा हवे जेह के ले के भारत, पाकिस्तान आ चीन में 1947 से बिबाद बाटे। एकर नाँव इहाँ मौजूद हिमालय के एगो परबत श्रेणी लद्दाख श्रेणी के नाँव पर पड़ल हवे हालाँकि ई इलाका एह श्रेणी के आसपास बड़हन क्षेत्र में बिस्तार लिहले बा आ वर्त्तमान में बल्तिस्तान नियर इलाका पाकिस्तान के अधिकार में आ अक्साई चिन इलाका चीन के अधिकार में बाड़ें जे इतिहासी रूप से लद्दाख के हिस्सा रहल हवें। भारत प्रशासित इलाका के 31 अक्टूबर 2019 से संघ राज्यक्षेत्र के दर्जा दिहल गइल एकरे पहिले ई जम्मू-काश्मीर राज्य के हिस्सा रहल।
वर्तमान लद्दाख के बाडर पुरुब में तिब्बत से सटल बा, दक्खिन में लाहुल-स्पीति से आ पच्छिम में जम्मू क्षेत्र, काश्मीर घाटी आ बल्तिस्तान से सटल बा जबकि एकरे उत्तर ओर के बाडर कराकोरम दर्रा के लगे चीन के जिनजियांग प्रांत के दक्खिनी पच्छिमी किनारा से सटल बाटे। ई उत्तर में काराकोरम परबत के सियाचिन ग्लेशियर से ले के मुख्य ग्रेटर हिमालय श्रेणी तक ले दक्खिन में बिस्तार लिहले बाटे।[3][4]
नोट[संपादन करीं]
- ↑ एह में अक्साई चिन (37,555 km2), नइखे सामिल जे चीन के प्रशासनिक अधिकार में बाटे।
संदर्भ[संपादन करीं]
- ↑ "MHA.nic.in". MHA.nic.in. Archived from the original on 8 December 2008. Retrieved 21 June 2012.
- ↑ Wiley, AS (2001). "The ecology of low natural fertility in Ladakh". J Biosoc Sci. 30 (4): 457–80. PMID 9818554.
- ↑ Jina, Prem Singh (1996). Ladakh: The Land and the People. Indus Publishing. ISBN 978-81-7387-057-6.
- ↑ "In Depth-the future of Kashmir". BBC News. Retrieved 16 April 2013.


text:
सागर फिल्म्स कम्बाईन के बैनर तले बनत भोजपुरी फिल्म ‘शनि बाबा रखिहऽ लाज हमार’ के 17 दिन के शूटिंग हालही में मड आइलैण्ड के वेटा हाउस, सिमरन बंगला, चांदीवली स्टूडियो आ बृजेश्वरी (विरार) में करावल गइल. फिल्म अब पूरा होखे का कगार पर बा.
निर्माता महेश जी थाटीकोण्डा आ अर्जुन जी थाटीकोण्डा, निर्देशक जेड सुरेश शंकर, संगीतकार अशोक घायल, गीतकार अशोक घायल, फणीन्द्र राव आ सुमित कुमार श्रीवास्तव, डांस मास्टर कानू मुखर्जी, एक्शन मास्टर ए. जब्बार, कैमरामैन नीतू इक़बाल, एडिटर विजयमेंत्रले अउर साउण्ड रिकार्डिस्ट नाटू भाई. कहानी जेड सुरेश शंकर के जबकि पटकथा प्रभाकर झा आ मनोज गुप्ता के अउर संवाद अंजनी श्रीवास्तव के लिखल ह.
फिल्म के कलाकार हउवे अजीत आनन्द, कल्पना शाह, ललितेश झा, गिरीश शर्मा, नीलिमा सिंह, संगीता वर्धन, पुष्पराज सिंह, सोनू राजा, संजय वर्मा, पंकज मेहता, मास्टर आदित्य, बेबी वैष्णवी, आ बेबी कारुण्याश्री. आइटम गर्ल बाड़ी सीमा सिंह जबकि सुदीप पाण्डे आ पंकज केसरी मेहमान भूमिका में अइहे.
एह फिल्म में भोजपुरी अंचल के सांस्कृतिक विरासत बरकरार दिखी आ सभ्यता-संस्कृति के दर्पण साबित होखी, अइसन कहना बा निर्देशक जेड सुरेश शंकर के.
(समरजीत के भेजल रपट)
49 total views, 4 views today


text:
“भोजपुरी समाज दिल्ली” के 56वां स्थापना दिवस का बारे में ओकर अध्यक्ष अजीत दुबे जानकारी देत कहलें कि एह अधिवेशन में भोजपुरी के संविधान के 8वीं अनुसूची में शामिल करे, बिहार के विशेष राज्य के दर्जा देबे, पूर्वांचल क्षेत्र खातिर विशेष आर्थिक पैकेज के मांग करे आ भोजपुरी लोकगायकन के पद्म पुरस्कारन से सम्मानित करे जइसन मुद्दन पर चरचा करके एकर रोड मैप तैयार करा के सरकार के भेजल जाई. बिहार अउर झारखंड में भोजपुरी के दूसरकी राजभाषा के दर्जा देबे के मांगो राखल जाई.
समारोह के मुख्य अतिथि केंद्रीय पर्यटन मंत्री सुबोधकांत सहाय आ उद्घाटनकर्ता दिल्ली के मुख्यमंत्री शीला दीक्षित होखीहें. कार्यक्रम के अध्यक्षता भूतपूर्व राज्यपाल आ केंद्रीय मंत्री रहल डा॰ भीष्म नारायण सिंह करीहें. साथही भोजपुरी इलाका के सगरी माननीय सांसदो लोग खासमखास अतिथि का रूप में मौजूद होइहें. समारोह में कला, साहित्य, भाषा, समाज सेवा, पत्रकारिता, मनोरंजन, प्रबंधन वगैरह क्षेत्र में प्रशंसनीय आ अनुकरणीय योगदान देबे वाला हस्तियन के “भोजपुरी गौरव सम्मान” से सम्मानित कइल जाई. समारोह में मॉरिशस से पूर्व मंत्री जगदीश गोवर्धन का अगुवाई में विशेष रूप से आमंत्रित करीब 100 लोग के प्रतिनिधिमंडलो एह समारोह में शामिल होखी. साथही दिल्ली आ एन सी आर के केंद्र आ राज्य सरकार के कार्यालयन भा दोसरा सरकारी आ गैर सरकारी संगठनन में काम करे वाला भोजपुरिया बु़द्धिजीवियन समेत आई टी अउर मैनेजमेंट प्रोफेसनल्स, जेएनयू, दिल्ली विश्वविद्यालय, जामिया विश्वविद्यालय आ मैनेजमेंट अउर इंजीनियरिंग कालेजन के भोजपुरिया छात्र बडहन संख्या में एह समारोह में शिरकत करीहें.
32 total views, 2 views today


text:
कुछ दिन पहिले सिवान के पत्रकार राजदेव रंजन के हत्या का केस में सरगना बतावल जात लड्डन मियां के आजु शुक का दिने सिवान सीजेएम कोर्ट में पेश कइल गइल. ओकरा से नार्को टेस्ट करावे का बारे में पूछाइल कि एहपर ओकर का मन बा त ऊ नार्को टेस्ट करावे से साफे मना क दिहलसि.
जोन जाईं कि पुलिस ओकरा के तीन दिन के रिमाण्ड पर लिहला रहुवे बाकिर ऊ राजदेव हत्याकाण्ड का बारे में चुप्पी सधल् रहि गइल. त पुलिस ओकर नार्को टेस्ट करावे के इजाजत मंगले रहुवे अदालत से. आ एही खातिर ओकरा के आजु पेश कइल गइल रहुवे.
27 total views, 2 views today


text:
बलमू तऽ भइलें जुआरी
जिनिगी भइल बाटे भारी हो, खेत कोड़े बेचारी,
कि बलमू तऽ भइलें जुआरी हो, खेत कोड़े बेचारी।
तनिको शरम बा न नजरी में पानी,
कि बान्हें धराइल सोना आ चानी,
लागल बा कइसन बेमारी हो, खेत कोड़े बेचारी-
कि बलमू तऽ भइलें जुआरी हो, खेत कोड़े बेचारी।
घर में अनाजे के बा परेशानी,
मरदू के जुआ, शराब जिंदगानी,
मेहरी के जिनिगी कुदारी हो, खेत कोड़े बेचारी-
कि बलमू तऽ भइलें जुआरी हो, खेत कोड़े बेचारी।
जुअरियन से भरले रहेला घारी,
मरदू ना मानस सुनियो के गारी,
कइ लिहलें चोरन से यारी हो, खेत कोड़े बेचारी-
कि बलमू तऽ भइलें जुआरी हो, खेत कोड़े बेचारी।
– आकाश महेशपुरी
दिनांक- 07/04/2000


text:
कुर्सी
कुर्सी एक किसिम के फर्नीचर हवे जेह पर बइठल जाला। कौनो आम कुर्सी के बनावट के सभसे प्रमुख बिसेसता होला कौनों मजबूत चीज के बनल चौकोर सीट आ आकरे साथे नब्बे डिग्री के कोण पर लागल पीठ टेके के बेवस्था, जबकि बइठे वाला सीट में चार गो पाया लागल होखे लें। अउरी बनावट में हाथ रखे खातिर दुनों साइड में हत्था हो सके लें। कुछ किसिम में पिठासा कुछ पाछे की ओर ओरमल हो सके ला आ पाया सभ के निचला हिस्सा आपस में मजबूती खातिर पटिया से जोड़ल गइल हो सके लें।
फोल्डिंग कुर्सी के मोड़ के रखल जा सके ला। ई लकड़ी, लोहा, इस्टील आ अउरी बिबिध किसिम के चीज से बनल हो सके लीं।


text:
भोजपुरी सिनेमा अब देश के सरहद से बाहर निकल के विदेशो का लोकेशन पर शूट होखे लागल बा. अब ले लंदन आ मारीशस में जब तब शूटिंग होत आइल बा. बाकिर पिछला दिने भोजपुरी सिनेमा “आखिरी रास्ता” के यूनिट फिल्म के शूटिंग खातिर बैंकाक चहुँप गइल. श्री प्रियंका पिक्चर्स के एह फिल्म “आखिरी रास्ता” खातिर छह गो गाना आ कुछ सीन के शूटिंग बैंकाक का मनोरम लोकेशनन पर भोजपुरी किंग निरहुआ, अदाकारा पाखी हेगडे, आ रिंकू घोष का साथे शूट कइल गइल.
जी॰ सुब्बाराव के लिखल आ के॰एस॰साईंबाबा के बनावल एह फिल्म के शूटिंग हैदराबाद में कई गो लोकेशन पर करावल जा चुकल बा. निर्देशक लेखक जी॰ सुब्बाराव के कहना बा कि भोजपुरी सिनेमा के शूटिंग विदेशन में करावे के मकसद ओकर बिजनेस बढ़वला से ले के दर्शकन के हर ऊ चीज परोसलो बा जवना के देखे के लालसा ओह लोग के रहेला.
“आखिरी रास्ता” में निरहुआ, पाखी, आ रिंकू का साथे मोनालिसा, सत्य प्रकाश, पीडी राज, अनय घोष, अशोक कुमार, रघुनाथ, आ मनोज टाइगर खास किरदार में बाड़न जा. गीत विनय बिहारी आ प्यारेलाल यादव के आ संगीत राजेश रजनीश के बा.
(स्रोत – प्रशान्त निशान्त)
54 total views, 2 views today


text:
– हरिराम पाण्डेय
बिहार के चुनावी घमासान तेज होखल जात बा. एह चुनाव में जीते खातिर प्रधानमंत्री नरेंद्र मोदी का लगे एक से एक व्यूह बा. अबे हालही में ऊ जंगलराज के एगो शिगूफा छोड़ले रहलन आ अब बिहार के विकास के जाल पसारत बाड़ें. बिहार के बढ़न्ती ला पीएम सवा लाख करोड़ के फंड देबे के एलान कइले बाड़न. ई धन पहिलही से चलत बिहार के परियोजनन ला दीहल 44 हजार करोड़ से फरका बा.
अब देखे जोग बा कि प्रधानमंत्री जी के ई दानशीलता ओतने नाटकीय बा जतना सुने में लागत बा कि कुछ अलगा बा. सबले खास बात बा कि एकरा ला कवनो समय सीमा तय नइखे. इहो नइखन कहले कि रुपिया एही साल से आइल शुरु हो जाई कि चुनाव का बाद आई. काहे कि प्रधानमंत्री नरेंद्र मोदी आरा में कहलन कि दिल्ली समुझे में टाइम लाग गइल. एक-एक चीज़ के बारीकी से पता कइला का बाद ई ऐलान भइल बा. अपना भाषण में प्रधानमंत्री बिहार पर दिल खोल के खजाना लुटावत रहले. उनुका बोले के अंदाज से लागत रहुवे कि कवनो राज्य के धन दीहल केन्द्र के बँवारा हाथ के खेल ह.
पीएम कहलन कि पिछलका सरकार बिहार खातिर 12,000 करोड़ के पैकेज दिहले रहुवे जवना में से 8282 करोड़ रुपिया अबहीं ले खरचा नइखे हो पावल. राष्ट्रीय राजमार्ग बनावे में 12,000 करोड़ के काम चलत बा. बांका में पब्लिक प्राइवेट पार्टनरशिप के बिजली के कारखाना लागे वाला बा 20 हज़ार करोड़ में. इहो जोड़ के एक लाख पैंसठ हजार करोड़ हो जात बा.
ओने बिहार के मुख्यमंत्री नीतीश कुमार लगातार कहत जात बाड़ें कि बिहार के स्पेशल पैकेज ना स्पेशल दर्जा चाहीं. स्पेशल दर्जा आ स्पेशल पैकेज में का फरक होला एकरा के राजनीतिक विद्वान बांचत रहीहें बाकिर जिनका मंच लूटे के रहल से त लूट ले गइलें. जनता के एगो फाइनल फिगर मिल गइल बा. चौक चौराहा पर लोग सेक्टर के आधार पर हिसाब ना लगाई. ओह लोग के त बस एक लाख पैंसठ हज़ार करोड़ लउकी आ सुनाई.
हमहन में से बहुते लोग जे बिहार के हालात से दिलचस्पी राखेलें उनुका याद होई कि एही साल जनवरी में केंद्र आ बिहार सरकार एगो समझौता पत्र पर दस्तखत कइले रहलें कि पूसा के राजेंद्र कृषि विश्वविद्यालय के केंद्रीय विश्वविद्यालय में बदल दीहल जाई. एकरा ला मार्च 2017 तकले 400 करोड़ के आर्थिक मदद दीहल जाई. जून 2015 में कैबिनेट बोधगया में आईआईएम बनावे के प्रस्ताव मंज़ूर कइलस. अतने ना मजा के बात कि अगर एह साल के बजट देखल जाव आ प्रधानमंत्री के ऐलान से मिलावल जाय त एगो अजबे बात नजर आई. प्रधानमंत्री कहलन कि बिहार के ग्रामीण सड़कन ला 13,820 करोड़ रुपिया दीहल जाई जबकि बजट में सगरी देश के ग्रामीण सड़कन ला कुल प्रावधान बा 14291 करोड़ के. एहमें से 1155 करोड़ नॉर्थ ईस्ट अउर सिक्किम ला बा. बाकी बचल 13,136 करोड़ रुपिया सगरी देश ला बा त रउरे बताईं कि बिहार के कइसे मिल गइल 13,820 करोड़!
मोदी सरकार जवना 14वां वित्त आयोग के सुझाव सकरले बावे ओकरा हिसाब से केंद्रीय कर के 42 फीसदी हिस्सा राज्यन के दीहल जाई.. बाकिर एकर भरपाई केंद्रीय वित्त मंत्री केंद्रीय योजनन के बजट काट के कर लिहलन. 14वां वित्त आयोग 11 गो कमज़ोर राज्यन ला ग्रांट के बात कइले बा. एकरा हिसाब से जम्मू कश्मीर के 2019 से 20 ले 1,94,821 करोड़ मिले वाला बा. त बिहार के एक लाख पैंसठ हज़ार करोड़ कतना बरीस में मिली.
नीतीश कुमार प्रधानमंत्री के भाषा शैली पर एतराज़ जतावत कहलन कि बिहार सरकार अलगा-अलगा सेक्टरन के बढ़न्ती ला 2 लाख करोड़ के पैकेज मंगले रहुवे बाकिर 12वां पंचवर्षीय योजना में महज 12000 करोड़े मिलल. जवना से कुछ काम भइल आ जवन रुपिया बाचल बा ओकरे के प्रधानमंत्री अपना एलान में शामिल कर लिहले बाड़न. नीतीश कुमार के दावा बा कि प्रधानमंत्री के ऐलान में के अनेके योजना पहिले से मंजूर बाड़ी सँ आ कुछ पहिलहीं से केंद्रीय योजनन में चलत आइल बाड़ी सँ. खेती खातिर बिहार 41,587 करोड़ मंगलस, मिलल बा 3094 करोड़. कौशल विकास ला 12580 करोड़ मांगल गइल आ मिलल 1550 करोड़. शिक्षा ला 1000 करोड़ मिलल बा आ एहसे का हो पाई.
नीतीश के कहना बा कि ई त ओइसने भइल जइसन लोकसभा चुनाव का दौरान कहाइल रहे कि सभका 15 से 20 लाख रुपिया मिली. जइसन हालात बा ओकरा से लागत नइखे कि रुपिया भेंटाए वाला बा बाकिर चुनावी जंग बहुते तिक्खर होखी एकर गारंटी बा.
(20 अगस्त 2015)
लेखक हरीराम पाण्डेय के ब्लाग खोजखबर से साभार.
49 total views, 6 views today


text:
भोजपुरी फिल्मोद्योग के ट्रेड मैगजिन भोजपुरी सिटी एह साल आपन पहिलका सिने अवार्ड फंक्शन मुंबई में आयोजित कइले रहे. एह आकर्षक कार्यक्रम के बेसी से बेसी लोग तक चहुँपावे खातिर आजु १८ जून २०११ के ओकर टीवी प्रसारण साँझ सात बजे से नौ बजे तकले सहारा समय राष्ट्रीय आ सहारा समय बिहार पर देखावल जाई. सहारा समय यूपी पर ई कार्यक्रम आजु रात दस बजे से बारह बजे ले कइल जाई.
जे लोग आजु के प्रसारण कवनो कारण से ना देख पाई ऊ लोग काल्हु दिन में एक बजे से तीन बजे का बीच देख सकेला.
(स्रोत – भोजपुरी सिटी)
38 total views, 2 views today


text:
विकिपीडिया:इतिहास में आजु/14 मई
ई इतिहास में 14 मई के भइल घटना सभ के लिस्ट बाटे, जवन मुख्य पन्ना के "आजु के दिन" खंड में देखावल जाला। नया आइटम के सुझाव देवे खातिर, आम तौर पर आप निर्भीक हो के एह पन्ना के संपादन कर सकत बानी। अगर नया बानी त संपादन करे से पहिले "इतिहास में आजु" दिशानिर्देश जरूर पढ़ीं। हालाँकि, अगर आप जवन चीज जोड़ल चाहत बानी अगर ओह पर कौनों बिबाद के संभावना होखे तब, या अगर ई पन्ना जल्दिये मुख्य पन्ना पर देखावल जाए वाला होखे तब, आपन सुझाव के एकरे वार्ता पन्ना पर लिख दीं, सीधे एही में मत जोड़ीं।
नोट करीं कि विकिपीडिया के मुख्य पन्ना पर देखावल जाये वाली चीज सभ के चुनाव ओह में कड़ी के रूप में दिहल जाये वाले लेख के क्वालिटी आ अउरी बाकी मुख्य पन्ना के आइटम के साथ तारतम्य के आधार पर होला, ई चुनाव ख़ाली भर [[वि::उल्लेखनीयता|चीज के महत्वपूर्ण या सही होखे]] के आधार पर ना होला। एक बेर में चार से ले के छह गो ले आइटम देखावल जा सके ला। एही से हर ऊ चीज जवन "बहुत जरूरी आ महत्व के होखे" इहाँ ना देखावल जा सकेला। एकरे अलावा, अगर कौनों बात के उल्लेख बीछल लेख भा बीछल फोटो में पहिलहीं हो रहल बाटे तब ओ से जुड़ल चीज इहाँ एह साल ना देखावल जाला।
जवना समय ई मुख्य पन्ना पर देखाई दे रहल होखे, आ एह में कवनों किसिम क खराबी लउके, रिपोट करे खातिर मुख्य पन्ना खराबी देखीं। धियं रहे कि ई लिस्ट एह में कड़ी के रूप में दिहल लेख सभ से कुछ अलग तरह से भी तथ्य देखावत हो सकेले। बदलाव से पहिले विकिपीडियन लोग मंडली में आम सहमती बनावे के कोसिस करीं, सीधे इहाँ बदलाव मत करीं।
फोटो
एक बेर में कौनों एक ठो फोटो इस्तेमाल कइल जाय
इनहन के मत चुनल जाय
सही उमीदवार
टिप्पणी
- १९१३ – न्यू यॉर्क स्टेट लेजिस्लेचर के द्वारा रॉकफेलर फाउंडेशन के चार्टर स्वीकार कइल गइल।
- १९४८ – आम जनता के बीच इजराइली स्वतंत्रता के घोषणापत्र पढ़ल गइल आ इजराइल के अस्थापना भइल।
- १९५५ – कोल्ड वार: आठ गो पूर्बी ब्लॉक के देस एगो सामूहिक सुरक्षा के संधि पर दस्खत कइलें आ वारसा पैक्ट के अस्थापना भइल।
- १९७३ – नासा के स्पेस स्टेशन स्काईलैब (फोटो में देखावल) केप कार्निवाल से लॉन्च कइल गइल।
- अउरी तारीख देखीं:


text:
देवास, 17 अप्रैल. देश भर का एटीएम मशीनन में नगदी कै कमी का चलते मध्यप्रदेश के देवास के बैंक नोट प्रेस में आजु से तीनो पाली में नोट छापे के काम शुरू हो गइल बा.
बैंक नोट प्रेस के उप महाप्रबंधक आर सी मोटवानी ई जानकारी देत कहलन कि देवास में 500 आ 200 रूपिया वाला नोट के छपाई हो रहल बा. आ छपाई के मात्रा बढ़ावे खातिर अब तीने पाली में नोट के छपाई शुरू हो गइल बा.
दू हजार रुपिया का नोट का बारे में पूछला पर कहलन कि ई नौट देवास में ना छपे आ ओकर छपाई एह घरी अइसहूं बन्दे बा. काहे का बारे में कहलन कि ई प्रशासन के नीति पर निर्भर होला आ प्रबंधन एह बारे में कुछ ना कह सके.
देश में कई जगहा चुनाव आ परब त्योहारनो का चलते लोग एह घरी नकदी के इस्तेमाल बढ़ा दिहले बा एहू से नोट के कमी हो गइल बा. कुछ लोग आपन करिया कमाई फेरु गुलाबी मे धरे लागल बा आ सरकारो का नजर में ई बाति आइल बा काहे कि बैंकन में ई नोट बाजार से लवटि के आवल कम हो गइल बा.
20 total views, 1 views today


text:
फिलिमन का कहानी में वइसे त नायक के भूमिका बहुते अहम होले बाकिर देखेवालन के हीरो के कलाबाज़ी तबहिए पसंद आवेला जब खलनायक के भूमिका जबरदस्त होले. अभिनय में प्रवीण अभिनेता बालेश्वरो सिंह आजुकाल्हु हर हिट फिलिम के हिस्सा बनल जात बाड़ें आ उनुका खल अभिनय के तारीफ सिनेप्रेमियन का अलावे सिने जगत के लोगो करत बा. बिहार में हालिया प्रदर्शित फिल्म ‘दिल ले गईल ओढनिया वाली’ के मिलल सफलता से भोजपुरी सिने जगत खुश बा.
एकरे अलावे जल्दिए रिलीज होखे वाला ए. एस. सी. डिज़िटल प्रा. लि. के प्रस्तुति ‘कालिया’ फिलिमो में बालेश्वर सिंह के अभिनय के तारीफ हर जगह चरचा में बा काहे कि ‘कालिया’ के प्रोमो लौंच हो चुकल बा आ एकर म्यूजिक ‘नरजिस म्यूजिक’ रिलीज कइले बिया जवन हिट हो चुकल बा. बालेश्वर सिंह एकरे अलावे तिलक तराजू और तलवार, रूपया के बोलबाला, हम मस्ताने, लाडली, चुन्नूबाबु सिंगापुरी आ तोह्पे दिल आइल बा वगैरह फिलिमन में नजर अइहें.
(अपना न्यूज के रपट)


text:
इंस्टाग्राम
इंस्टाग्राम (Instagram) एगो फोटो साझा करे खातिर इंटरनेट आधारित एप्लीकेशन बाटे जे मोबाइल, डेस्कटॉप, आ लैपटॉप पर चलावल जा सके ला। ई अपना प्रयोगकर्ता (यूजर) लोग के कौनों फोटो के प्राइवेट में भा पब्लिक में साझा करे के मोका उपलब्ध करावे ला। एकर निर्माण केविन सिस्ट्रोम आ मार्क कीगर द्वारा कइल गइल आ साल 2010 में लॉन्च कइल गइल। सुरू में ई आइओएस ऑपरेटिंग सिस्टम खातिर फ्री एप के रूप में लॉन्च भइल रहे, दू साल बाद ई एंड्रॉइड ऑपरेटिंग सिस्टम खातिर लॉन्च कइल गइल। एकरा बाद नवंबर 2012 में वेबसाइट के रूप में भी लॉन्च भइल।
इहो देखल जाय[संपादन करीं]
संदर्भ[संपादन करीं]
- ↑ "How do I change my language settings?". Instagram. Retrieved अप्रैल 19, 2017.
- ↑ "Instagram.com Site Overview". Alexa Internet. Retrieved April 2, 2017.


text:
ए स्क्वायर प्रोडक्शन के बैनर तले बनl भोजपुरी फिल्म ‘भाई जी’ मई में सभतर रिलीज होखे वाली बा. एकर निर्माता हउवें विशाल तिवारी आ सत्या दुबे अउर निर्देशक हउवें विशाल तिवारी. ‘भाई जी’ पूरा तरह से मसाला फिलिम ह जवना में एक्शन रोमांस आ कॉमेडी तीनो मौजूद बा. बाकिर एकर असल यूएसपी बावे एकर एक्शन, विराज भट्ट के एक्शन. उनुका कमाल के एक्शन के अबहिये से तारीफ होखे लागल बा.
फिल्म के माथ भूमिका ‘भाई जी’ नाम के डॉन के बा जवन विराज भट्ट कइले बाड़न. उनुका साथे एह फिलिम में तनुश्री चटर्जी, शिखा, दीपक भाटिया, बृजेश त्रिपाठी, गोपाल राय, बिपिन सिंह, अभिलाषा, पायल सेठ, विजय तिवारी आ आइटम गर्ल सीमा सिंह अउर पुर्निला राय चौधरी बाड़ी. लेखक मनोज के. कुशवाहा, गीत-संगीतकार श्याम देहाती, नृत्यनिर्देशक कानू मुखर्जी आ संजय के.के., एक्शन मास्टर हीरा यादव, कला निदेशक अवधेश राय, कैमरामैन देवेन्द्र तिवारी, संकलनकर्ता मंसूर आज़मी आ सह-निर्देशक धनंजय तिवारी.
पहिले एकर नाम राखल रहे ‘क ख ग’जवना के बदल के अब ‘भाई जी’ कर दिहल बा.
(समरजीत के रपट )
92 total views, 8 views today


text:
ओह दिन एतवार रहे, आ हरमेशा खा-पीके आराम करत रहनी कि अचानके एगो फोन आईल। जब हम देखनी कि ई हमार एगो खास करीबी मने नाता के भतीजा के फोन बा त ओकर नंबर मोबाइल पर देखके हम ओकरा से बात करे के शुरू कइनी। हमनी चाचा-भतिजा में सर-समाचार भइल तले बात बतकही के बीचे ऊ कहलस कि “चाचा हम छठा महिना में बियाह करतानी”। ई सुनते हमार आंख कान आ मुंह खुलल के खुलल रह गइल। हमरा लागल कि हम कवनो सपना देखऽतानी का भाई? एह से हम पट से पहिले अपना के चिंउटी कटनी, जब हमरा लागल कि हम होश में बानी त हम फोन कान में सटवले सटवले बितल समय में पहुँच गइनी।
हमरा मन परे लागल कि एगो समय रहे कि ऊ हरमेशा कहे कि “चाचा हम बियाह-शादी के फेरा में ना नू परब। ई सब बेकार के झमेला हs, हम समाज सेवा करेब आ संत महात्मा बनेब”। ऊ आपना गरदन में हमेशा तुलसी आ कबो रूद्राक्ष के माला पहिरे। एतने ले ना ऊ कबो कबो ओशो महाराज के कथा कहानी भी सुनावे लागे। खैर ई त ओकर एगो पक्ष रहे दोसरा ओर ऊ एगो मांजल कलाकार भी रहे। जब ऊ बंसुरी के मुंह से सटा के आंख मुंद के बजावे लागे तs ओकरा के सुन के नीमन-नीमन लोग दांते अंगुरी कांटे लागे। जेतना सुन्नर ऊ बंसुरी बजावे ओतने सुन्नर ओकर चित्रकारी भी रहे। एकलेखां से देखल जावऽ त ऊ सर्बगुण संपन्न रहे। बाकिर का जाने काहे बियाह के बात पर ऊ भड़क जाव। अइसे ऊ हमरा से ऊमिर में त बड़ रहे बाकिर पितिया भइला के चलते हम ओकरा के बहुते समुझाईं। बाकिर हमरा समुझवला-बुझौवला के ओकरा पर इचिको फर्क ना पड़े, ऊ बियाह ना करे के बात से टस से मस ना होखे। ओकर एकेगो कहनाम रहे कि “हम सेवा भावना खातिर संत बनेब तs बनेब आ एह दुनियादारी में ना पड़ेब”।
हम ई कुल्ह अबहीं सोंचते रहनी तले हमार मलकिनी हमरा के हिला के कहली कि “केकरा से बतियावत बानी। ओने से हेलो-हेलो होता आ रउआ चुपचाप कान में फोन सटवले का सोंचत बानी”। मलकिनी के ई बात सुनके हमार धेयान टूटल आ हम कहनी कि “ना कुछो ना, ऊ कुछ मन पड़ गइल हs त ऊहे सोंचे लगनी हs”। फेरू हमहूं ऐने से हेलो कह के बतिआवे के शुरू कइनी आ कहनी कि “हं बबुआ बहुते नीक सोचल हs। जवानी में जोश में तऽ कुछ ना बुझाला बाकिर बुढ़ारी में बुझियो के आदमी का करी। बहुत नीमन बात बा। तोहरा माई के सेवा करेला एगो कनिया के आइल जरूरी रहल हs। चलऽ अबेरे से सही बाकिर नीमन सोचलऽ हs”।एकरा बाद ओकरा के छेड़त हम कहनी कि कहऽ “अब तs कंठी माला टूट गइल नूं। बिआह क के फेरू सधुअइबऽ ना नू”। ई सुनके हमार भतिजवा हंसे लागल आ कहलस कि “ना चाचा अब ऊ बात नइखे। हमरा त अब आपन घर-गृहस्थी बसावे ला बस तहरा लोग के आशिरवाद चाहीं”।
गणपति सिंह गीत
छपरा ,बिहार


text:
१६ जनवरी के सिवान के पत्रकार भवन में भोजपुरी अकादमी के प्रादेशिक भोजपुरी कवि सम्मलेन के शानदार आयोजन भइल. ” भोजपुरी में हर तरह के अभिव्यक्ति के क्षमता बा. एकर लेखक बिना कवनो सहायता आ संरक्षण के स्तरीय साहित्य के सृजन कर रहल बाड़े.” ई बात भोजपुरी अकादेमी के भोजपुरी जाग्रति अभियान के तीसर पड़ाव सिवान के आयोजित भइल कवि सम्मलेन के उदघाटन करत स्थानीय भाजपा विधायक विक्रम कुंवर कहले. कवि सम्मलेन के अध्यक्षता करत भोजपुरी अकादमी के अध्यक्ष प्रो. रविकांत दुबे जी बतवनी कि ” एही साल बाबु रघुबीर नारायण के प्रसिद्ध गीत ‘बटोहिया’ के सौ साल पूरा होता आ एह अवसर पर साल भर बिहार के कोना कोना में कार्यक्रम आयोजित होई.” सम्मलेन के संयोजक डॉ.जीतेन्द्र वर्मा आगत अतिथियन के स्वागत कइनी.
कवि सम्मलेन के शुरुआत प्रो. सुभाष यादव के स्वर में रघुबीर नारायण के अमर गीत “बटोहिया” के प्रस्तुती से भइल आ पूरा वाताबरण देशभक्तिमय हो गइल. उहें युवा स्वर कवि सुनील पाठक सिवान के महिमा गीत गावत कहले,
” सुन्दर सिवान जिला बाटे ई बिहार में, चहुँ दिशी में सुनला मोरे भईया……
एक सुवास आ विकास के सुभग गति, निरखि नयनवा जुडाला मोरे भईया ”
बेतिया से पधारल सुप्रसिद्ध कवि डॉ. गोरख प्रसाद मस्ताना आत्म गौरव से भरल आपन कविता से श्रोतन के मंत्रमुग्ध कर दिहनी,
” भासा भोजपुरी ला बा अर्पित उमिरिया पुरबिया हई ….. हम हई भोजपुरिया पुरिबिया हई …”
कवि सम्मलेन के संचालक प्रसिद्ध शायर तंग ईनायतपुरी अपना हास्य व्यंग से लोगन के खूब मनोरंजन कइनी. सासाराम से आइल भोजपुरी अकादमी के वरीय सदस्य आ अखिल भारतीय भोजपुरी साहित्य सम्मलेन के महामंत्री डॉ. गुरुचरण सिंह आपन ग़ज़ल कहत कहनी –
“परेशानी के जहर पी रहल बा आदमी ….
फिर भी कइसे न पता जी रहल बा आदमी …”
भोजपुरी के वयोवृद कवि अक्षयवर दीक्षित आपन मुक्तक से भोजपुरी के वैचारिक उर्जा के संचार कइनी,
” जब अपने आपन न होई, त दोसर आपन न होई
जब दोसरे आपन बन जाई, त अपने आपन न होई ”
हास्य व्यंग के धरा बहावत पांडे रामेश्वर प्रसाद जी आपन कविता से लोगन के खूब गुदगुदवले
” हमरा साँझ निक लागे, रउरा भोर निक लागे
एगो रास्ता निकाली जा कि दिन कट जाये ….”
युवा कवि डॉ.जीतेन्द्र वर्मा आपन कविता सुनवले
” जेहि पर सगरी जिनिगिया नेछावर भइल
ओकरे गउवा में दर ब दर हो गइल ”
कवि सम्मलेन के छपरा से आइल दक्ष निरंजन भोजपुरी लोग के गरिमा के कविता सुनइलन. ई कवि सम्मलेन के गवाह सैकडो लोग रहे. जइसे जइसे रात चढ़ल कवियन पर रंग चढत गइल. सिवान में ई पहिला बार प्रदेश स्तरीय कवि सम्मलेन देख के जनता निहाल हो गइल.
(रिपोर्ट : संतोष पटेल, संपादक “भोजपुरी जिंदगी” )
28 total views, 2 views today


text:
भोजपुरी सिनेमा के नंबर वन खलनायक संजय पांडे के हालही में रिलीज दुनु फिल्म ‘बजरंग’ अउर ‘पागल प्रेमी’ के मिलल सफलता से संजय पांडे के डंका बाज गइल. एह दुनु में संजय पांडे एक से बढ़ि के एक खतरनाक स्टंट कइले बाड़न. एगो में त संजय के जान जात जात बाचल.
एह फिलिमन का बाद संजय पांडे क आवे वाली फिलिम हवे ‘गजब सिटी मारे सईंया पिछवाड़े’ जवना का अलावा ‘रखवाला’, ‘सईंया अरब गईले ना’ समेत करीब एक दर्जन फिलिम फ्लोर पर बाड़ी सँ. संजय पांडे हाल ही ‘दिवानगी’ आ ‘दबदबा’ खातिर अनुबंधित भइल बाड़ें.
(शशिकांत सिंह रंजन सिन्हा के रपट)


text:
लंदन 14 मार्च (वार्ता). दुनिया के जानल मानल वैज्ञानिक स्टीफन हॉकिंग के 76 बरीस का उमिर में निधन हो गइल बा. ई जानकारी ब्रिटिश प्रेस एसोसिएशन उनुका परिवार के हवाले से आजु दिहले बावे.
स्टीफन हॉकिंग एगो अइसन बीमारी से पीड़ित रहलें, जवना चलते उनुका शरीर के कई एक हिस्सा के लकवा मार दिहले रहुवे. एकरा बावजूद ऊ कबो हार ना मनलन आ विज्ञान के क्षेत्र में नया खोज कइल जारी रखलन. ब्लैक होल आ बिग बैंग थ्योरी के समुझे में हॉकिंग के अहम भूमिका रहल. उनुका लगे 12 गो मानद डिग्री रहल आ अमेरिका के सबले बड़हन नागरिक सम्मान से उनुका के सम्मानित कइल रहे.
यूनिवर्सिटी ऑफ केम्ब्रिज में गणित आ सैद्धांतिक भौतिकी के प्रोफ़ेसर रहल स्टीफ़न हॉकिंग के गिनती आईंस्टीन का बाद के सबले बड़का भौतकशास्त्रियन में होखत रहे.
स्टीफन हॉकिंग के जनम आठ जनवरी 1942 का दिने इंग्लैंड में भइल रहुवे. हमेशा व्हील चेयर पर रहे वाला हॉकिंग आम इंसान से हमेशा अलगे लउकत रहलें. दुनिया के मशहूर आ महान वैज्ञानिक अउर बेस्टसेलर किताब ‘अ ब्रीफ़ हिस्ट्री ऑफ टाइम’ के लेखक स्टीफन हॉकिंग शारीरिक अक्षमता के पीछे छोड़त साबित क दिहले रहन कि अगर इच्छा शक्ति होखे त इंसान कुछऊ कर सकेला, अपना खोज के बारे में हॉकिंग क् कहना रहल कि – हमरा सबले बेसी खुशी एह बाति के बा कि हम ब्रह्माण्ड के समुझे में आपन भूमिका निभवनी, एकर रहस्य लोगन ला खोलनी आ एह पर भइल शोध में आपन योगदान दे पवनी. हमरा अपना पर गर्व होला जब लोग के भीड़ हमरा काम के जानल चाहेले.
10 total views, 1 views today


text:
मध्य प्रदेश के मंदसौर अफीम के खेती खातिर जानल जाले आ एहिजा के किस्न आम तौर पर खुशहाल मानल जालें. बाकिर किसान आन्दोलन का नाम प एहिजा बड़हन बवाल खड़ा करा दीहले बिया कांग्रेस. कहल जात बा कि बाकायदा षडयन्त्र का तहत गोली चला के पाँच गो आन्दोलनकारियन के जान ले लीहल गइल आ एकर दो। पुलिस प मढ़े के कोशिश जम के हो रहल बा जबकि पिलिस के कहना बा कि ऊ फायर करबे ना कइलसि.
अबहीं मंदसोर में कर्फ्यू लागल बा बाकि हमेशा का तरह एहू बवाल में आपन चेहरा चमकावे के कोशिश में राहुल गांधी ओहिजा चँहुप गइलन. जेड सुरक्षा चक्र में रहे वाला राहुल अपना सुरक्षा के परवाह ना करत एगो मोटरसाइकिल से निकललन. एगो सिपाही से अझूरइबो कइलन. उनुका स्तर के नेता से एह तरह के बेवहार ना होखल चाहीं.
ट्वीटर प एह मुद्दा प भइल चरचा में हजारो ट्वीट क के लोग आपन राय दीहले बा. अधिकतर लोग एह काम खातिर राहुल के आलोचना कइले बाड़ें.
एही मुद्दा प करावल सर्वे में 3740 लोग शामिल भइल आ 84 फीसदी लोग के राय रहल कि राहुल के नौटंकी किसानन ला कम आ अपना ला बेसी रहुवे.
13 total views, 2 views today


text:
भोजपुरी सिनेमा के डांसिग क्वीन सीमा सिंह पिछला दिने निर्माता रत्नेश यादव के भोजपुरी फिलिम “रियल इंडियन मदर” ला सगरी रात डांस कइली. संजय कोरबे के नृत्य निर्देशन में एह आयटम नंबर के गोरेगांव के फ्यूचर स्टूडियो में शूट कइल गइल.
एह फिलिम में रानी चटर्जी, मनमोहन तिवारी, नंबर वन खलनायक संजय पांडे आ ललन सिंह के मुख्य भूमिका है बा.
सीमा सिंह के एह आयटम नंबर में दू दर्जन अउरीओ डांसर रहले. एह नंबर के डांस स्टेप कमाल के बतवली सीमा सिंह. आ नृत्य निर्देशक संजय कोरबे के निर्देशन में डांस करत सीमा सिंह के मेहनत देख सबही दंग रहुवे.
खुद फिल्म के निर्माता रत्नेश यादव कहलन कि सीमा सिंह वाकई बहुत मेहनती हई आ अब पता चलल कि हर तरफ सीमा सिंह के तारीफ काहे होखेला.
(शशिकांत सिंह, रंजन सिन्हा)
(२० दिसंबर १३)
28 total views, 1 views today


text:
अंक - 76 (19 अप्रैल 2016)
संपादन समिति
संपादक
कला-संपादक
श्री पंकज तिवारी
संपादन मण्डल
डॉ. अमरेन्द्र पाण्डेय
फ़ॉलोअर
लेखकवृंद
- अंकुश्री
- अक्षय कुमार पांडेय
- अक्षयवर दीक्षित
- अनिमेष कुमार वर्मा
- अनिरूद्ध
- अनिरूद्ध शाह
- अब्दुल ग़फ़्फ़ार
- अभय कृष्ण त्रिपाठी "विष्णु"
- अभिषेक भोजपुरिया
- अभिषेक यादव
- अमरकांत
- अम्बिकादत्त त्रिपाठी 'व्यास'
- अरुण शीतांश
- अवधेन्द्रदेव नारायण
- अविनाश चन्द्र विद्यार्थी
- अशोक कुमार तिवारी
- अशोक कुमार मिश्र
- अशोक कुशवाहा
- आकाश महेशपुरी
- आचार्य महेन्द्र शास्त्री
- आचार्य श्रद्धानन्द अवधूत
- आचार्य हरेराम त्रिपाठी ‘चेतन’
- आदित्य दूबे
- आदित्य प्रकाश अनोखा
- आर. डी. एन. श्रीवास्तव
- आशीष कुमार मिश्रा
- आशुतोष कुमार सिंह
- आसिफ रोहतासवी
- इंजीनियर राजेश्वर
- उदय नारायण सिंह
- ऋषि कांत उपाध्याय
- ओशिन शिशिर "रफेल"
- कनक किशोर
- कन्हैया प्रसाद तिवारी
- कन्हैया यादव
- कन्हैया सिंह 'सदय'
- कबीरदास
- कमला प्रसाद मिश्र ‘विप्र’
- कलक्टर सिंह ‘केसरी’
- कवीन्द्र नाथ पाण्डेय
- कुंज बिहारी 'कुंजन'
- कुबेरनाथ मिश्र 'विचित्र'
- कुलदीप नारायण ‘झड़प’
- केशव मोहन पाण्डेय
- कैलाश गौतम
- गंगा प्रसाद 'अरूण'
- गंगाशरण शर्मा
- गणेश दत्त ‘किरण’
- गणेश नाथ तिवारी 'विनायक'
- गायत्री सहाय
- गिरिजा देवी
- गुरुविन्दर सिंह
- गुरूविन्द्रा सिंह 'गुरू'
- गुलरेज शहजाद
- गुलाबचंद सिंह ‘आभास’
- गोपालजी ‘स्वर्णकिरण’
- गोबर्धन ‘भोजपुरी’
- गोरख पाण्डेय
- घाघ
- चंद्रशेखर मिश्र
- चतुर्भुज मिश्र
- चन्दन कुमार सिंह
- चन्द्रभूषण पाण्डेय
- चन्द्रशेखर प्रसाद ‘परवाना’
- चौधरी कन्हैया प्रसाद सिंह 'आरोही'
- चौरंगीनाथ
- जगदीश ओझा ‘सुन्दर’
- जगदीश खेतान
- जगदीश पंथी
- जगन्नाथ
- जनकदेव जनक
- जनकवि भोला
- जयशंकर प्रसाद द्विवेदी
- जलज कुमार अनुपम
- जवाहर लाल 'बेकस'
- जितराम पाठक
- जौहर शफियाबादी
- टेकमन राम
- डा उमेशजी ओझा
- डा. गोरख प्रसाद मस्ताना
- डा. चंद्रेश्वर
- डा. डी.टी. राव "बेकाम"
- डा. बच्चन पाठक 'सलिल'
- डा. रीता सिन्हा
- डा0 शत्रुधन पाण्डेय
- डाॅ. राजेन्द्र प्रसाद सिंह
- डॅा० जयकान्त सिंह 'जय'
- डॉ अशोक द्विवेदी
- डॉ ओम प्रकाश सिंह
- डॉ जनार्दन सिंह
- डॉ प्रमोद कुमार पुरी
- डॉ भगवान सिंह 'भास्कर'
- डॉ राधेश्याम केसरी
- डॉ रामजन्म मिश्र
- डॉ. आशारानी लाल
- डॉ. रजनी रंजन
- डॉ. रामरक्षा मिश्र विमल
- डॉ. सुनील कुमार पाठक
- डॉ. स्वर्ण लता
- डॉ. हरेश्वर राय
- डॉ.कमल किशोर सिंह
- डॉ० ब्रज भूषण मिश्र
- तारकेश्वर मिश्र 'राही '
- तारकेश्वर राय 'तारक'
- तेग अली-तेग
- त्र्यम्बक नाथ त्रिपाठी
- दरसन दास
- दरिया साहेब
- दिनेश पाण्डेय
- दिलीप कुमार
- दिलीप कुमार पाण्डेय
- दीपक तिवारी
- दुर्गाशंकर प्रसाद सिंह 'नाथ'
- दुर्गेंद्र अकारी
- दुर्गेश्वर राय
- दूधनाथ उपाध्याय
- देवेन्द्र आर्य
- देवेन्द्र कुमार राय
- धरनीदास
- धरमदास
- धरीक्षण मिश्र
- धर्मेन्द्र कुमार पाण्डेय
- नज़ीर बनारसी
- नन्दकुमार त्रिपाठी
- नबीन कुमार
- नर्वदेश्वर पाण्डेय देहाती
- नवीन कुमार पाण्डेय
- नागेन्द्र प्रसाद सिंह
- निशा राय
- नूरैन अंसारी
- प. व्रतराज दुबे 'विकल'
- पंकज तिवारी
- परमहंस शिवनारायण स्वामी
- परिचय दास
- पलटूदास
- पाण्डेय कपिल
- पी.चंद्रविनोद
- पूजा बहार
- प्रकाश उदय
- प्रदीप कुमार दाश 'दीपक'
- प्रभाकर पांडेय
- प्रभुनाथ उपाध्याय
- प्रभुनाथ मिश्र
- प्रभुनाथ सिंह
- प्रमोद शुक्ल "पिपासु"
- प्रशान्त पाण्डेय
- प्रसिद्ध नारायण सिंह
- प्रिंस रितुराज दुबे
- प्रो. हरिकिशोर पाण्डेय
- फतेहचन्द ‘बेचैन’
- फन्दोत्तीर्णानन्द पुरी
- बच्चू पाण्डेय
- बरमेश्वर सिंह
- बाबू रघुबीर नारायण
- बिसराम
- बेढब बनारसी
- बेबाक जौनपुरी
- बैद्यनाथ पाण्डेय ‘कोमल’
- बैधनाथ पाण्डेय 'कोमल'
- भगवती प्रसाद द्विवेदी
- भारतेन्दु हरिश्चंद्र
- भावेश अंजन
- भिखारी ठाकुर
- भीखम राम
- भीखा साहब
- भुवनेश्वर प्रसाद श्रीवास्तव ‘भानु’
- भोला प्रसाद ‘आग्नेय’
- भोलानाथ 'भावुक'
- भोलानाथ गहमरी
- मदनमोहन पाण्डेय
- मनसा राम
- मनोज भावुक
- मनोरंजन प्रसाद सिंह
- मन्नन द्विवेदी 'गजपुरी'
- महातम मिश्र 'गौतम'
- महामाया प्रसाद 'विनोद'
- महेन्द्र प्रसाद सिंह
- महेन्द्र मिश्र
- मास्टर अजीज
- मिर्जा खोंच
- मुकुन्द मणि मिश्रा
- मुफ़लिस
- मृत्युंजय अश्रुज
- मैनावती देवी श्रीवास्तव "मैना"
- मोती बी.ए.
- योगेन्द्र शर्मा 'योगी'
- रंगनाथ द्विवेदी
- रजनीकांत राकेश
- रमाशंकर वर्मा ‘मनहर’
- रवीन्द्रनाथ टैगोर
- रश्मि प्रियदर्शनी
- रसिक बिहारी ओझा 'निर्भीक'
- राकेश
- राज जौनपुरी
- राजीव उपाध्याय
- राजेश भोजपुरिया
- राधामोहन चौबे 'अंजन'
- राम जियावन दास 'बावला'
- राम प्रकाश तिवारी
- रामदरश मिश्र
- रामदेव द्विवेदी ‘अलमस्त’
- रामनाथ राजेश
- रामनारायण उपाध्याय
- रामपति रसिया
- रामवचन शास्त्री 'अंजोर'
- रामविचार पाण्डेय
- रामवृक्ष राय 'विधुर'
- रामेश्वर सिंह 'कश्यप'
- राहगीर
- राहुल सांकृत्यायन
- लछिमी सखी
- लव कान्त सिंह
- लाल बिहारी गुप्ता 'लाल'
- लाल बिहारी लाल
- विजय मिश्र बाबा
- विद्या शंकर विद्यार्थी
- विद्यानिवास मिश्र
- विनीता ‘रंजन’
- विवेक मणि त्रिपाठी
- विवेक सिंह
- विवेकी राय
- विश्वनाथ प्रसाद 'शैदा'
- विष्णुदेव तिवारी
- वैदेहीशरण 'बनियापुरी'
- शम्भु शरण नवीन
- शशि प्रेमदेव
- शिवपूजन लाल विद्यार्थी
- शैलेन्द्र कुमार साधु
- श्याम कुँवर भारती
- श्वेताभ रंजन
- संजय कुमार ओझा
- संजीव वर्मा 'सलिल'
- संत गुलाल साहब
- संत गोरखनाथ
- संत ताले राम
- संत देवदत्त
- संत भगती दास
- संत रैदास
- संतोष पटेल
- संदीप राज़ आंनद
- सच्चिदानंद हीरानंद वात्स्यायन ‘अज्ञेय’
- सत्यनारायण मिश्र ‘सत्तन'
- समता सहाय
- सरोज सिंह
- सिपाही सिंह 'श्रीमंत'
- सीमा मिश्र
- सुनील चौरसिया "सावन"
- सुनील सिन्हा
- सुभाष पाण्डेय
- सुरेश कांटक
- सुशांत शर्मा
- सूरज द्विवेदी 'सरस'
- सूर्यदेव पाठक'पराग'
- सौरभ पाण्डेय
- सौरभ सतर्ष
- स्वामी भिनक राम
- स्वामी विमलानन्द सरस्वती
- हरिद्वार प्रसाद ‘किसलय’
- हरिराम द्विवेदी
- हरिवंश पाठक 'गुमनाम'
- हीरा ठाकुर
- हीरा डोम
- हृषिकेश चतुर्वेदी
संपर्क फ़ॉर्म
Home अभय कृष्ण त्रिपाठी "विष्णु" चइता विविध संस्मरण फगुआ अउरी चइता मिल बनेला काशी - अभय कृष्ण त्रिपाठी "विष्णु"
फगुआ अउरी चइता मिल बनेला काशी - अभय कृष्ण त्रिपाठी "विष्णु"
बिहू, उगाडी, बैशाखी, गुड़ी पड़वा, चइता भा चैत्र नवरात्री। देखल जाव त ई सभ परब सनातन संस्कृति कऽ साल कऽ पहिला महीना हऽ। सनातन संस्कृति के इहे विशेषता बा कि एकरा भीतर कई गो सभ्यता बसल बा अउरी हर सभ्यता के आपन-आपन परबो बा बाकि सभ एगही दिन भा महीना में मनावल जाला। वइसे त सनातन धरम के हर महीना के आपन-आपन महातम बा बाकि चइता भा चैत्र के विशेष महातम एह से भी हो जाला कि ई साल के शुरुआत क महीना बा। पुरान फसल के कटाई के थकान आ नया फसल के बोआई के उत्साह से भरल ई महीना के मस्ती के आलम ही कुछ अउरी होला।भोजपुरिया समाज भा सभ्यता में चइत महिना के अलगे महातम बा। जहवाँ एक ओरी फसल कटला के बाद के ख़ुशी अउरी नयका फसल के तैयारी के उत्साह के बीच मस्ती अउरी राग के आलम देखत बनेला वइजे मरद लोग के कमाई खातिर परदेश जाये क विछोह क दरद मेहरारू लोग के चेहरा अउरी दिल में साफ लउकेला जेकरा के गीत गवनई में साफ देखल जा सकेला। चइत वइसे त फगुआ बाद आवेला बाकि चइता में फगुआ के मस्ती के झलक भी साफ लउकेला आ पूरा चइत फगुआ, चइती, ठुमरी के राग रंग से सराबोर हो जाला।
जिनगी के ज्यादा हिस्सा बनारस में बीतल बा। बनारस में चइता अउरी फगुआ के जोड़ दिहल जाला आ एकर मस्ती फागुन के रंग एकादशी (शुक्ल पक्ष ) से ही शुरू हो जाला। बनारस से जे परिचित नइखे ऊ शायदे जानत होई कि श्मशान में भी होली खेलल जाला बाकि जे जानत बा ओकरा खातिर मशाने कऽ होरी कऽ अलगे मजा बा। एक कवि लिखत बाड़े
"मशाने में होली खेले दिगंबर (शिव) खेले मशाने में होली"
पहिले श्मशान फिर काशी विश्वनाथ मंदिर से होली के मस्ती रंग भरल एकादशी से शुरू होके चइता के असली मस्ती के रंग होली के बाद चइत कृष्ण पक्ष के आखिरी मंगल के बुढ़वा मंगल के नाम से होखे वाला साहित्यकारन आ कवियन के जमघट के परब में बनारस के मस्ती, रईसन क रईसी के साथे पूरा वातावरण फगुआ, चइती, ठुमरी के राग रंग के अलगे नजारा से रूबरू भइल बानी।
इहाँ गिरिजा देवी कऽ ठुमरी गायन "मिर्जापुर कइल गुलज़ार हो कचौरी गली सून कइल बलमू” कऽ सुर भा लोगिन के दिमाग में जवन भी कलाकार, गायक, नृत्यांगना, के नाम घूमत होइ ऊ सभ के सभ बनारस में यह मौसम में आवे खातिर बैचैन मिलिहें। आ “इहाँ न कइल बलमु" सुने के मिलल बा त ओही समय एही कऽ धुन उस्ताद बिस्मिल्लाह खान के शहनाई में भी सुने के मिलल बा। आ ई सभ के शुरुआत रंग भरी एकादशी से होखे संकट मोचन के संगीत महोत्सव तक चलेला जेकरा में फगुआ आ चइता के मस्ती, ठुमरी के ठुमकी, तबला के थाप, शहनाई के गूंज, बांसुरी के सुर, पंडित रवि शंकर जी के सितार से लेके बनारसी रईसी के शान तक सभ देखे के मिल जाई।
इहाँ विशेष निवेदन ई बा कि बनारसी रईसी क अर्थ पैसा वालन से कतई मत लगाईब जा काहे से कि बनारस के रईसी जेतना फकीरी में नज़र आयी ओतना पैसा वालन के चेहरा पर सपनो में ना नसीब होला। बनारसी रईसी के मतलबे मस्ती आ फकीरी के बादशाहत होला। बुढ़वा मंगल के परंपरा सदियन से चलल आ रहल बा जेवन कि जलियावाला बाग़ कांड के बाद बंद हो गइल आ आज़ादी के बाद काशी नरेश के परियास से फेर शुरू हो भइल।
रउआ लोग ई सोचत बानी कि बात एतना से खतम हो गइल त जरा रुकीं जा काँहे से कि बनारस के साहित्य अउरी संगीत के मस्ती में गंगा महोत्सव अउरी संकट मोचन में होखे वाला सगीत महोत्सव अभी बाकि बा। पंडित जसराज के गायन, हरी प्रसाद चौरसिया के बांसुरी, लच्छू महाराज के तबला, राजन साजन मिश्र, हेमा मालिनी, मिनाक्षी शेषाद्रि आदि सभ प्रसिद्ध नृत्यांगना, उस्ताद बिस्मिल्लाह खान के शहनाई के रंग से सराबोर हो चुकल बा बनारस. साहित्य प्रेमी, लोक संगीत प्रेमी, सांस्कृतिक कार्यक्रम के प्रेमी बानी त फगुआ और चइता में बनारस में डेरा डालीं अउरी जीवन के हर रंग के आनंद लीं।
चइता के गीतन में काव्य रास के सभ रंगन के झलक मिल जाला जवन कि मन के एक ओरी गुदगुदा देला त दूसरा ओरी आँखि से लोर भी टपका देबेला। ई अवसर पर ईगो गीत के मुखड़ा अबहिन बनल बा जवन कि नीचे दे रहल बानी
‘एही ठइयां नथुनी हेराइल हो रामा कइसे हो सिंगरवा,
घरवा में खोजलिं दुअरवा में खोजलिं
सैयां जी के आवे क बेरिया हो रामा कैसे हो सिंगरवा॥’
डॉ अशोक द्विवेदी जी लिखत बा
नी
,
‘मन मधुवाइल, तन अलसाइल
नव सिरजन के, रंग रँगाइल
नीक ना लागे कोठरिया
चइतवा बड़ निक लागे!’
हमार माताजी अउरी हमर लिखल ईगो गीत बा,
‘आयल मधुमास कोयलिया बोले
लाल लाल सेमरु पलास बन फूले
सुमनो की क्यारी में भँवरा मन डोले,
किसलय किशोरी डारन संङ झूले
महुआ मगन हो गन्ध द्वार खोले.
आयल मधुमास कोयलिया बोले॥’
साँचे कहाइल बा कि साल के शुरुआत बढ़िया से भइल त सभ बढ़िया ही बीती ई लिहाज़ से भोजपुरिया समाज अउरी सभ्यता में चइता के विशेष स्थान हमेशा बनल रही। बाकी बनारस के सन्दर्भ में त हमेशा फगुआ अउरी चइता बनारस कहल जाई॥
-----------------------------------------------
अंक - 76 (19 अप्रैल 2016)
सदस्यता लें टिप्पणियाँ भेजें (Atom)
सब्सक्राइब लोकमन
कुल्ह सदस्य
फेसबुक से जूड़ीं
ट्वीट
परसिध पोस्ट
-
तू दुर्गा बनिके अईलू तोहरे बल वीर चलावत भाला। माई सरस्वती तू बनलू तोहरी किरिपा कविता बनि जाला। आठ भुजा नभचुम्बी धुजा नही मैहर मे सीढियाँ च...
-
भोजपुरी साहित्य के विकास के क्रम में एक से बढि के एक संतन के जोगदान बा। ओही परम्परा आगे बढावले बानी भीखा साहब जी। इंहा कऽ भोजपुरी कऽ कबी...
-
अंक के रचनाकार (मैना: वर्ष - 6 अंक - 116) संपादकीय संत साहित्य धरनीदास भीखादास लछिमी सखी पुरनकी धार (काव्य) महेंद्र मि...
-
भोजपुरी साहित्य के इतिहास लगभग एक हजार साल से अधिका पुरान बा। एह काल अवधि में भोजपुरी साहित्य एगो लमहर जतरा तय कइले बिया। कविता से शुरू ...
-
सबेरे-सबेरे निकलेनी जब काम पऽ अपना तऽ साँझी के खाना के मेयन बता के जानी कि वादा रहेला लवटि के आइब साँझी खा जरूर। जब दिन में आवेला फोन कई ब...
-
आवऽ आवऽ सँइया आवऽ बहरा से घरे छठिया बरत तुहूँ करे, भुईंया परी संझवत करे, अरघ देबे भिनसहरे, छठिया...। मिलिजुल कइल जाई दुनहूँ परानी पोखरा के...
-
सँझवत अक्टूबर-दिसम्बर 2020 वर्ष - 2 अंक-7 संपादकीय 1. बदल रहल बा भोजपुरी का प्रति नजरिया - रामरक्षा मिश्र विमल लेख/संस्मरण 2. रघुबीर नारायण ...
-
आजु मोरी घरनी आजु मोरी घरनी निकरली मोरे घर से, मोरा फाटि गइले आल्हर करेज। राम नाम सत सुनि मैं गइलों बउराई, कवन रछसवा गइल रानी के हो खाई।...
-
महिला लोगन के जोगदान हमेसा से समाज, संस्कृति अउर सभ्यतन के बनावे आ जोगावे में रहल बा। बात भाषा के होखे भा संस्कृति के, महिला लोग एकरा ह...
-
सोंचे में सकुचातानी कहे में भीतरे डेराइला, रोज अंजुरी में धुंध सहोरले दिल के कठवत में नेहाइला। बेवहार के बागि नोचाता फीकीर केहुके हइए नइखे...


text:
विकिपीडिया:इतिहास में आजु/16 जनवरी
ई इतिहास में 16 जनवरी के भइल घटना सभ के लिस्ट बाटे, जवन मुख्य पन्ना के "आजु के दिन" खंड में देखावल जाला। नया आइटम के सुझाव देवे खातिर, आम तौर पर आप निर्भीक हो के एह पन्ना के संपादन कर सकत बानी। अगर नया बानी त संपादन करे से पहिले "इतिहास में आजु" दिशानिर्देश जरूर पढ़ीं। हालाँकि, अगर आप जवन चीज जोड़ल चाहत बानी अगर ओह पर कौनों बिबाद के संभावना होखे तब, या अगर ई पन्ना जल्दिये मुख्य पन्ना पर देखावल जाए वाला होखे तब, आपन सुझाव के एकरे वार्ता पन्ना पर लिख दीं, सीधे एही में मत जोड़ीं।
नोट करीं कि विकिपीडिया के मुख्य पन्ना पर देखावल जाये वाली चीज सभ के चुनाव ओह में कड़ी के रूप में दिहल जाये वाले लेख के क्वालिटी आ अउरी बाकी मुख्य पन्ना के आइटम के साथ तारतम्य के आधार पर होला, ई चुनाव ख़ाली भर [[वि::उल्लेखनीयता|चीज के महत्वपूर्ण या सही होखे]] के आधार पर ना होला। एक बेर में चार से ले के छह गो ले आइटम देखावल जा सके ला। एही से हर ऊ चीज जवन "बहुत जरूरी आ महत्व के होखे" इहाँ ना देखावल जा सकेला। एकरे अलावा, अगर कौनों बात के उल्लेख बीछल लेख भा बीछल फोटो में पहिलहीं हो रहल बाटे तब ओ से जुड़ल चीज इहाँ एह साल ना देखावल जाला।
जवना समय ई मुख्य पन्ना पर देखाई दे रहल होखे, आ एह में कवनों किसिम क खराबी लउके, रिपोट करे खातिर मुख्य पन्ना खराबी देखीं। धियं रहे कि ई लिस्ट एह में कड़ी के रूप में दिहल लेख सभ से कुछ अलग तरह से भी तथ्य देखावत हो सकेले। बदलाव से पहिले विकिपीडियन लोग मंडली में आम सहमती बनावे के कोसिस करीं, सीधे इहाँ बदलाव मत करीं।
फोटो
एक बेर में कौनों एक ठो फोटो इस्तेमाल कइल जाय
इनहन के मत चुनल जाय
सही उमीदवार
टिप्पणी
- १५४७ – इवान्स दि टेरिबल (फोटो में देखावल) १६ बरिस के उमिर में रूस के जार बनलें।
- १६०५ – डॉन क्विग्जॉट के पहिला हिस्सा स्पेन के मैड्रिड में पहिली बेर छपल।
- १९२० – लीग ऑफ नेशंस, पहिली अंतरसरकारी ऑर्गेनाइजेशन जेकर प्राथमिक मिशन बिस्व शांति के अस्थापना रहे, आपन समीति के पहिला मीटिंग पेरिस में कइलस।
- १९९१ – खाड़ी युद्ध के शुरुआत भइल, यूनाइटेड नेशंस के नेतृत्व वाली सेना कुवैत के आजाद करावे खातिर ईराक पर हमला शुरू कर दिहलस।
- अउरी तारीख देखीं:


text:
अबहीं हालही में सुपरहिट भइल भोजपुरी फ़िलिम “प्यार हो के रही” के सफलता के बाद निर्देशक महमूद आलम चरचा में बाड़न. काहे कि उनुका दू गो नया भोजपुरी फिलिम मिलल बा “आ गले लग जा” अउर “राजा हिंदुस्तानी”. आ मिलीत काहे ना जब निर्देशक महमूद आलम एतना कम समय में भोजपुरी इंडस्ट्री में आपन नाम रोशन क लिहले बाड़न.
निर्देशक महमूद आलम अपना एगो इंटरव्यू में साफ सुथर फिलिम देबे के वादा कइले रहले आ ओह वादा के बखूबी निभा दिहले.
एडीआरएस एंटरटेनमेंट का बैनर में निर्माता प्रवीन कुमार के फिलिम “आ गले लग जा” में रानी चटर्जी, सुजीत पाण्डेय, निखिल राज वगैरह आ “राजा हिंदुस्तानी” में मनोज पाण्डेय आ मोनालिसा मुख्य कलाकार बाड़े.
शूटिंग जल्दिए शुरू होखी.
(संजय भूषण)
48 total views, 2 views today


text:
सर्दी, गर्मी, बरसात हमनी के सीधे तौर प प्रभावित त करबे करेला लेकिन हमनी के इ ना जान पवेनीजा कि एकरा पीछे बहूत बड वैज्ञानिक कारण भी बा| पूरा दुनिया एह बात के लेके फिक्रमंद त बडले बा| अउरी अंतराष्ट्रीय स्तर प पिछिला तीन चार दशक से गंभीर रूप से मंथन चल रहल बा कि जलवायु में आवत अनियमितता के कईसे कम कईल जा सकत बा| दुनिया भर के लगभग 200 देश मिलकरके एगो ‘कांफ्रेंस ऑफ़ पार्टी’ बनईले बा जवना के एकईस्वा बैठक लगले पेरिस में भईल ह| ओह लोग के मुख्य उद्देश्य बा कि धरती में बढ़त कार्बनडाइऑक्साइड के कईसे कम जाव जवना से धरती के तापमान के नियंत्रित कईल जा सके|
लेकिन जवना हिसाब के विकास के अँधा दौड़ शुरू भईल बा ओह हिसाब से अंदाजा लगावल बड़ा मुश्किल बा कि आवे वाला समय में जलवायु के का शकल सूरत होई| कबो कबो एह बात के भय भी रहेला कि आवे वाला समय में कहीं अइसन मत हो जाव कि वैज्ञानिक के देवल प्रलय वाला चेतावनी सही मत हो जाव| सबसे बड दिक्कत विकासशील देशन के लेके बा कि विकास अउरी पर्यावरण के बीच कईसे लाइन खिचल जाव जवना से सतत पोषणीय विकास होत रहो|
अंतराष्ट्रीय स्तर प कब का भईल ?
सबसे पहिला जलवायु सम्मलेन 1979 में भईल रहे| ओकरा बाद 1992 में जलवायु सम्मेलन प संयुक्त राष्ट्र संधि भईल रहे| 1995 में पहिला बार कांफ्रेंस ऑफ़ पार्टी के गठन भईल, जवना में 1992 के संधि प हस्ताक्षर करे वाला देश शामिल भईलिसन| ओकरा दू साल बाद 1997 में ‘क्योटो प्रोटोकोल’ प हस्ताक्षर कईल गईल जवना में धनी देश कार्बन उत्सर्जन में कटौती के लक्ष्य रखलस| ओकरा बाद 2007 में इंडोनेशिया के ‘बाली’ में बाली रोड मैप प सहमती जतावल गईल आ ग्लोबल वार्मिंग से निपटे खातिर नया समझौता लावे के बात कईल गईल|
ओकरा दू साल बाद कोपेनहेगन बैठक में अमेरिकी राष्ट्रपति बराक ओबामा लगभग 100 अरब डॉलर के एगो ‘ग्रीन फण्ड’ बनावे के एलान कईले| हालाँकि उ खुद अपना संसद में एकरा के पास करावे में असफल हो गईले| कुछ अउरी देश भी आपन असहमती जतावल जवना कारण उ प्लान असफल ही रहल| 2012 में क्योटो प्रोटोकॉल के अवधि ख़त्म हो गईल मतलब इ कि पहिला चरण ख़त्म हो गईल| हाल में पेरिस में जलवायु के बदलत रूख खातिर एगो सम्मलेन ‘सीओपी’ के आयोजन कईल गईल ह|
दिसम्बर के पहिला सप्ताह में आयोजित होखे वाला एह सम्मलेन में जलवायु परिवर्तन प बात कईल गईल जवना में 196 पार्टीज के नेतागण शामिल रहन जा| अग्रीमेंट के सफल तबे मानल जाई जब कम से कम 55 देश के एह प सहमती मिल जाई| एकर अग्रीमेंट प हस्ताक्षर के समय अवधि 2016-2017 तक न्यूयॉर्क में करे के जरूरत बा| एह अग्रीमेंट के मुताबिक एगो अईसन गोल सेट करे के बा जवना से ग्लोबल वार्मिंग के 2 डिग्री से कम लावे के कोशिश बा| ओह सम्मलेन के एगो अउरी गोल इ बा कि ओकर तापमान कम कर के 1.5 डिग्री सल्सिअस तक पहुचावल जा सके|
कुछ वैज्ञानिक लोग के अनुमान बा कि तापमान वाला उद्देश्य लगभग 2030 अउरी 2050 के बीच मुक्कमल हो सकेला| एह सम्मलेन में वायदा कईल गईल बा कि 1990 के अपेक्षाकृत 2030 आवत आवत लगभग 40% एमिशन में कटौती कईल जाई| ‘EU Edgar database’ के मुताबिक सबसे ज्यादा बदलाव आइल बा 1990 से 2012 के बीच त चीन में आइल बा 3 यूनिट से लगभग 10 यूनिट तक पहुच गईल बा| अमेरिका अउरी यूरोपियन यूनियन के देश में कवनो ख़ास अंतर नइखे आइल पहिलहू लगभग 5 यूनिट करत रहे अउरी आजो करत बा| भारत के अगर देखल जाव त एहिजो काफी अंतर आइल बा नब्बे से दू हजार बारह के बीच| CO2 एमिशन रूस अउरी उक्रेन जईसन देश में घटल भी बा|
अर्थव्यवस्था के राजनीती अउरी कूटनीति
विकास अउरी पर्यावरण के बीच में इनवर्स के सम्बन्ध बा| अगर अन्धाधुन विकास के कल्पना होई त पर्यावरण के क्षति निश्चित बा| विकास के अँधा दउड़ अउरी पर्यावरण के बीच कहवां रेखा खिचल जाव एह में सब देश अझुराइल बा| सबसे बढ़िया ताजा उदहारण बा चेन्नई में आईल बाढ़| जवना घरी बाढ़ आइल ओह घरी हमहू ओहिजे रही| हर जगह एह बात के चर्चा रहे कि के कतना रोपया के मदद दे रहल बा आ कवन संगठन सक्रीय बा आ कवन ना इहा तक कि हेलीकोप्टर से विडियो बना के लोग टीवी प देखावत रहे कि देखs लोग कईसे डूबेला|
इ सब देखावल त जरूरी चीज बडले बा एगो अउर चीज के बारे में मीडिया टीम के ध्यान देल चाहत रहे कि इ काहे भईल ? खाली ज्यादा बारिश ही एकर कारण बा ? हम एगो प्रोफेसर ‘उमा महेंद्रन जी’ से पूछनी कि सर एकर का कारण हो सकेला? उहाँ से हमार बढ़िया संबंध रहेला| हमेशा साथ में उठना बईठना रहेला| उहाँ के कहनी गौरव केबिन में शाम के आवs ओहिजे कॉफ़ी के साथे चर्चा कईल जाई| हम गईनी त उहाँ के 90 के दशक में मैप देखावे लगनी कि देखs दस साल पाहिले चेन्नई का रहे आ अब का बा?
एगो गाना बा नु हिंदी में ‘सावन आने का कुछ तो मतलब होगा’ ओसही कुआँ, तलाब आ झील के भी कुछ मतलब होखेला खाली अर्थव्यवस्था के राजनीती में फस करके लोग सब तलाब भर भर के बिल्डिंग खड़ा कर देले बा| इ एकदम सरासर गलत बात बा चेन्नई में पहिला हाली अतना बुनी परल बा| नब्बे के दशक में लगभग अतने सेंटीमीटर बुनी आइल रहे आ पहिलहू आवत रहे| मौसम गड्बडईला से ओकरा बाद ओतना बुनी ना परल आ अब परल त उ पानी कहाँ जाव? हम अपना आस पास के एगो साधारण उदाहरन देनी ह|
असही राष्ट्रिय आ अंतराष्ट्रीय स्तर प देश के सोझा अर्थव्यवस्था के राजनीती आ कूटनीति आ जाला जवना से लोग हर बार सम्मेलन में वादा कईला के बादो समझौता करत आइल बा आ करेला| चलीं एगो अउरी उदहारण के दने बढल जाव जवना के सेंट्रल आईडिया उहे बा बस रूप अलग बा| रिलायंस एकर बरियार उदाहरन बा| इ शायद कोई से नईखे छुपल कि अंबानी घराना के बढ़िया संबंध गुजरात के पूर्व मुख्यमंत्री मोदी जी से रहल बा| एगो अउरी बात भी सत्य बा कि ओकरा पाहिले कांग्रेस से भी बढ़िया ओही प्रकार के सम्बन्ध रहल बा| इहाँ तक कि एकबेरी रेडियो टेप में बहूत पाहिले अंबानी जी कहले रही कि ‘कांग्रेस तो अपनी दुकान है’|
इहो एगो सत्य बात बा कि रिलायंस के उत्थान भी कांग्रेस के ही कारण भईल बा| सरकार के कूटनीति भी बराबर के भागीदारी रहेला एह में| गुजरात में मोदी जी जवना हिसाब से पूंजीपति लोग खातिर जबरन जमीन अधुग्रहण कईले आ पर्यावरण से सम्बंधित मुद्दा के दरकिनार कईले ओह से आर्थिक राजनीती के आसानी से अंदाजा लगावल जा सकत बा| गुजरात के कच्छ जिला में पूंजीपति अडानी जी आपन निजी बंदरगाह ‘मुद्रा’ के आसपास जतना पर्यावरण के विनाश कईले ओकरा खातिर उनका प जुर्माना भी लगावल जा चुकल बा| एह प्रकार के दर्जनों केस ओह लोग लेखा आदमिन प चल रहल बा| ओकर जवाबदेही के कवन जिम्मेदारी बा उहे लोग जानत होई|
इ बात शायद बतावे के जरूरत नइखे कि मोदी जी के शासनकाल में आदानी जी के ख़ूब चानी कटल बा| जब हम गूगल करत रही त एगो बड़ा ही बढ़िया फैक्ट मिलल| सन 2000 में आदानी जी के कुल कमाई 3300 करोड़ रुपया रहे उहे 2014 चहुपते चहुपते लगभग पचास हजार करोड़ हो गईल| हतना बढ़िया उछाल बिना पर्यावरण के समझौता से होखल होखे हम मानिए नईखी सकत| इ उहे मोदी जी हई जे एकदम हडाह भाषण लगले पेरिस के सम्मलेन में देनी ह| एह से अंदाजा लगावल जा सकेला कि नेताजी लोग के सम्मलेन के कथनी अउरी करनी में कतना अंतर बा| अइसना में लोग के उ सवाल बिल्कुल गलत नइखे कि तमाम राजनितिक पार्टी के खर्चा कहाँ से आवत बा?
जलवायु प जवाबदेही जरूरी
सबसे बड दिक्कत इ बा कि सम्मलेन त होला लेकिन ओकर मूल्यांकन समय समय प ना होला| एह से जलवायु जईसन मुद्दा प जवाबदेही के प्रधानता देल बेहद जरूरी बा| एहिजा एगो बात निकलके इहो आवेला कि देशन के बीच कार्बन एमिशन के लेके बातचीत साफ़ ना हो पावेला जवना से जवाबदेही प्रभावित होला| जवन देश आज पिछुआइल बा अर्थव्यवस्था के विकास के दौड़ में, उ तर्क देवेला कि विकसित भईल लोग एही रास्ते विकसित भईल बा त ओह लोग प रोक काहे लागत बा| सुझाव के रूप में देवेला कि एगो संतुलन बनावल जाव विकसित अउरी विकासशील देश के बीचे जवना से विकासशील देश भी ओह लोग के बराबरी कर सके|
कहे के मतलब इ कि कुछो होखे बिना पर्यावरण के समझौता के लोग के सबुर नइखे| हमरा समझ से होखे के इ चाहत रहल ह कि विकसित देश पर्यावरण से समझौता के जगहा प आपन तकनीक के आदान प्रदान करीत जवना से विकासशील देश आपन विकास बढ़िया कर सकित आ पर्यावरण के नुकसान भी ना पहुचित| दूसरा बात इ कि हमनी के पूरा तरह से सौर्य उर्जा प निर्भर ना रह सकिला जा| लेकिन ओकरा के सिस्टेमेटिक तरीका से उपयोग करके कार्बन एमिशन प्रक्रिया के कम जरूर कर सकि लाजा|
उदाहरन के रूप में लेब बिहार के धरनाई गाँव के केस स्टडी जहवां एगो गाँव के मॉडल के रूप में बनावे के कोशिश कईल रहे| ग्रीन पीस नाम के संस्था के अनुकूल अउरी प्रतिकूल दुनो प्रकार के हस्तक्षेप के परिणाम स्वरुप ओह गाँव में बिजली खातिर सोलर पैनल के व्यवस्था कईल गईल| एह केस स्टडी में देखी कवना कवना प्रकार के चुनौती आवेला जब कार्बन उत्सर्जन के बाय बाय करे के कोशिश कईल जाला| सबसे पहिला दिक्कत इ आइल कि जवन गैर सरकारी संस्था लगवावे के कोशिश कईले रहे ओकरा अंदर भ्रष्टाचार के प्रतिबिम्ब रहे| दूसरा बात इ हो गईल कि गाँव में एह प्रकार के अन्धविश्वास फैला देहल गईल कि सरकार बुरबक बनावत बिया सोलर के कनेक्शन देके जबकि हर शहर में चकाचक लाइट रहेला|
उहे धरनाई गाँव ह जहाँ ओह घटना के पाहिले किरासन के दिया जलत रहे लेकिन जब सौर उर्जा आइल त राजनीती लउके लागल| सालोभर दिन बरोबर थोड़ी न होखेला आ मौसम एकसमान थोड़ी न रहेला| जईसे बरसात के मौसम आइल त इलेक्ट्रिसिटी में तनी मनी कमी आइल लोग के अन्धविश्वास सच लेखा लागेलागल| एकदिन ‘लाल सलाम’ के मित्र लोग आके सब उखाड़ उखाड़ के फेक दिहल लोग आ लाल सलाम के नारा लगावत चल गईल| एह से जलवायु जईसन मुद्दा प राजनितिक, सामाजिक अउरी इकोनोमिकल जवाबदेही जरूरी बा| रिव्यु कतना समय प होता आ ओह प का निर्णय लेल जाता इहो काफी अहम बिंदु बा|
अंत में निष्कर्ष के रूप में इहे कहल चाहब कि जलवायु जईसन मुद्दा के इग्नोर ना करे के चाही, एगो जिम्मेवारी के रूप में लेवे के चाही| जनता के भागीदारी के अहम भूमिका बा सारा समाज के एह मुद्दा के प्रति सजग होखे के चाही| इ अइसन मुद्दा ह जवना के सह प ना त राजनीती हो सकेला आ ना झूठा चुनावी वादा| एकरा पीछे कारन इ बा कि इ मुद्दा कवनो जात आ धर्म से सम्बंधित नइखे| जतना ईट प ईट लोग बाबरी मस्जिद आ राम मंदिर के मुद्दा प बजावत बा ओकर 50% उर्जा पर्यावरण प दे दिही त आवे वाला पीढ़ी हमनी के सुखमय हो जाई| एह से इ खाली सरकार आ सम्मलेन के काम ना ह बल्कि देश में सब लोग के मिलके एह में भाग लेवे के चाही तबे जाके सम्मलेन के उद्देश्य पूरा होई| देश के राजनितिक परिवार के लोग के भी तनी ध्यान देवे के चाही कि पईसा के साथे साथे पर्यावरण के ना खाए के चाही|
नोट:- हमार इ लेख आखर पत्रिका के जानवरों 2016 के अंक के अंक में छप चुकल बा|
Support us
Hard work should be paid. It is free for all. Those who could not pay for the content can avail quality services free of cost. But those who have the ability to pay for the quality content he/she is receiving should pay as per his/her convenience. Team DWA will be highly thankful for your support.


text:
(मंगल, 27 दिसंबर)
- विधान सभा चुनाव के मद्दे नजर राज्य के सगरी शराब उत्पादक, ठेकेदार आ विक्रेता से रोज के उत्पादन आ बिक्री के आंकड़ा ले के आबकारी विभाग के वेबसाइट पर डालल जरूरी कर दिहल गइल बा. सगरी होर्डिंग आ बैनर के हटावे उतारे के काम शुरू कर दिहल गइल बा.
- भाजपा आ जदयू के बीच सीट संख्या पर एकराय ना बन पवला का चलते बातचीत टूट गइल बा. जदयू नेता शरद यादव कहले बाड़न कि या त जदयू यूपी में चुनाव ना लड़ी या राज्य ईकाई का राय से अगिला फैसला ली. भाजपा जदयू के बाइस गो सीट देबे के तइयार बिया जबकि जदयू बेसी सीट माँगत बिया.
- बसपा सरकार में मंत्री रहल बाबू सिंह कुशवाहा आ अनन्त मिश्रा के नई दिल्ली में सीबीआई मुख्यालय पर बोलवा के पूछताछ शुरू कर दिहल गइल बा. पूछताछ बुधो का दिन जारी रही.
- उत्तर प्रदेश सरकार विधानसभा चुनाव से पहिले निकाय चुनाव ना करावे के अपना योजना में त सफल हो गइल बिया बाकिर निर्वाचन आयोग के बूझात नइखे कि निकाय चुनाव करावल कब जाव काहे कि फरवरी में विधानसभा चुनाव के घोषणा हो गइल बा आ मार्च में बोर्ड के परीक्षा होखे जात बा.
- समाजवादी पार्टी अब अपना उम्मीदवारन में अउरी फेर बदल ना करी. सपा साफ कर दिहलसि कि जवन हो गइल तवन हो गइल. अब बस !
101 total views, 5 views today


text:
पटना
पिछिला 24 घंटा में में आज 15 जून साँझ ले बिहार में कोरोना वायरस संक्रमण के 106 गो केस बढ़ल बा। एह केसन के बढ़ला के बाद बिहार में कोरोना वायरस संक्रमण के कुल्ह 6,581 केस हो गइल बा।
आज बिहार में कुल्ह 2,317 केस एक्टिव बा। अब ठीक होखे वाला मरीजन संख्या बढ़ि के 4,226 हो गइल बा। आज 2 मरीज के मउत भइला के बाद बिहार में कोरोना वायरस संक्रमण के कारन कुल्ह 38 लोगन के मउत हो गइल बा।
बिहार में अब ले सभसे बेसी बढ़त 20 मई के 257 केस बढ़ल रहल।
बिहार में अब ले कोरोना वायरस संक्रमण के कुल्ह 1,27,126 टेस्ट भइल बा अउरी प्रति हजार अबादी पऽ देश में सभसे कम टेस्ट करे वाला प्रदेशन में एगो प्रदेश बा। बिहार रोज खाली 3000 के आसपास टेस्ट करत बा।


text:
महराजगंज में प्रधानमंत्री आवास योजना ग्रामीण के 2021-22 में स्वीकृत 1005 में से 546 आवास के लाभार्थियन के शुक्क के चाबी देहल गइल। जरूरतमंद लोग के…
जनपद में 40 किलोमीटर ले एनएच-227 निर्माण खातिर शासन से मंजूरी मिल गइल बा। एकरे खातिर किसानन से भूमि अधिग्रहण करावल जाई। एकर प्रक्रिया शुरू कर दीहल गइल…
केंद्र सरकार अपने कर्मचारियन के त्याेहार के पहिले बड़ तोहफा दिहले बा। केंद्र सरकार प्रधानमंत्री गरीब कल्याण अन्न योजना (पीएमजीकेएवाई) के तहत मुफ्त…
खलीलाबाद से वाराणसी जाए खातिर मंगर के बस सेवा के शुरूआत भइल। सदर विधायक अंकुर राज तिवारी झंडी दिखा के बस के रवाना कइलें। ई बस प्रतिदिन खलीलाबाद शहर से…
मुख्यमंत्री योगी आदित्यनाथ सोमार के शहर में रहिहें। ऊ नवरात्रि के पहिले दिन जिला के 16 करोड़ रुपया के विकास कार्य के सौगात दीहें। जंगल कौड़िया विकास…
गोरखपुर विकास प्राधिकरण (जीडीए) के दायरा अउरी बढ़ी। प्राधिकरण अब अपने क्षेत्र में दक्षिण दिशा में बांसगांव तक, पश्चिम में खजनी तक, उत्तर में कैंपियरगंज…
प्रयागराज से गोरखपुर आवे-जाए वाले यात्रियन खातिर भारतीय रेलवे बड़ सौगात देवे वाला बा। जानकारी के मुताबिक बोर्ड प्रयागराज से गोरखपुर अउरी गोरखपुर से…
हर गांव में तैनात पंचायत सहायक अब पात्र लाभार्थियन के आयुष्मान कार्ड बनइहें। एह संबंध में सीडीओ संजय कुमार मीणा निर्देश जारी कइले बानें। कहले बानें कि…
Blue Aadhaar Card: आधार (Aadhaar Card) आज के समय में खाली बड़ें लोग खातिर ना बलुक लईकन खातिरो एगो महत्वपूर्ण डॉक्यूमेंट (Important Documents) बन चुकल…


text:
Latest पापा जी के संगे गईल बानी छोटे पे Song Download Mp3 By Reshma Singh, Sandeep Soni 2022. New Song पापा जी के संगे गईल बानी छोटे पे Mp3 Download 320Kbps For Free. Top Trending Bhojpuri Song पापा जी के संगे गईल बानी छोटे पे Sung by Reshma Singh, Sandeep Soni & Lyrics Written By Sandeep Soni Only On Filmisongs.
पापा जी के संगे गईल बानी छोटे पे Full Song For Free
पापा जी के संगे गईल बानी छोटे पे Mp3 Song Download
Tags:पापा जी के संगे गईल बानी छोटे पे Song Reshma Singhपापा जी के संगे गईल बानी छोटे पे Song Download Pagalworld, पापा जी के संगे गईल बानी छोटे पे Mp3 Song Download Free, पापा जी के संगे गईल बानी छोटे पे Songs Download Pagalworld. New Reshma Singh, Sandeep Soni 2022 Song पापा जी के संगे गईल बानी छोटे पे Mp3 Download Mr jatt, पापा जी के संगे गईल बानी छोटे पे djpunjab, downloadming पापा जी के संगे गईल बानी छोटे पे Pendujatt, masstamilan पापा जी के संगे गईल बानी छोटे पे isaimini, naa songs पापा जी के संगे गईल बानी छोटे पे djking, pagalsong पापा जी के संगे गईल बानी छोटे पे BestWap, djjohal पापा जी के संगे गईल बानी छोटे पे pagalfree.


text:
यथार्थ के खुरदुरा जमीन पर आम आदमी के जूझत जिनगी के जियतार बखान लीहले भोजपुरी के सुप्रसिद्ध कथाकार श्री कृष्ण कुमार जी के भोजपुरी क पहिलका उपन्यास आजु के समाज के आधी आबादी जेकर चरचा हर ओरी बा, बेटी पढ़ावों, बेटी बचाओ, के नारा लग रहल बा, “के हवन लछुमन मास्टर” के रूप मे हमनी सभे के सोझा बा । उपन्यास आपन शिल्पगत विशेषता आउर तथ्य आ कथ्य के संगे जिनगी के जवन ब्याख्या देवेला, उ जियतार होला आ समाज खाति एगो अन्हरिया मे टिमटिमात दियरी लेखा सहारा बनेला। ई उपन्यास आजु के समाज मे शिक्षक लोगन के महती जिमवारी खाति उद्वेलित करत समाज की कुरीतियन आ नारी विमर्श के एगो आधार स्तम्भ लेखा बा। पाँच खंड मे लिखाइल ई उपन्यास अपने फेंटा मे ढेर कुछ समेटले बा। भोजपुरी के कहाउत, भूलत बिसरत शब्दन के जोगावत अपने जतरा मे निकलल बा।
उपन्यास “के हवन लछुमन मास्टर” मे उपन्यासकार गँवईं जिनगी हूबहू खाका खींचले बाड़न। भाषा ठेठ टकसाली भोजपुरी जवना मे कहाउतन के भरमार बा,एकदम गहिराह परयोग रोचक बन गइल बा। उपन्यास के पहिलका खंड मे एगो प्राइमरी स्कूल के हेडमास्टर के रूप मे रघुवा गाँव लछुमन मास्टर के आगमन से शुरुवात भइल बा। गाँव के रीति रेवाजन के संगे मेहमान के सनमान के परम्परा क बरियार रेखाचित्र खिंचाईल बा। औसत गाँवन के स्कूल मे पढ़ावे वाला मास्टर आ पढे वाले लइकन के स्कूल मे उपस्थिती के यथार्थ बाति के सबके सोझा सहजता के संगे उपन्यासकर राखे मे सफल भइल बाड़ें। मिड डे मील वाली सरकारी योजना केस्कूलन मे दशा दिशा का होला नीमन से उजागिर भइल बा। लछुमन मास्टर के बेवहार आ संघर्ष के चलते रघुवा गाँव के स्कूल के दशा दिशा मे गंवे गवें बदलाव आवे शुरू भइल। मरद-मेहरारू के झगरा के बहाने गँवईं मेहरारून के असली पहिचान सबके सोझा आइल बा। सिजतन आ लखपतिया क चरित्र के लेके सुधार के गुंजाइस कइसे निकालल जा सकेला, एकरो के नीमन रखाइल बा। समाज मे मेहरारून के सनमान होखो ओकरे खाति उपन्यासकार मजगुती से आपन बात राखत कह रहल बाड़ें-
“मेहरी के मारल आ गाय के मारल कबों माफ ना होखे।“
आधी आबादी मने नारी विमर्श के कुल्हि बाति शहरन तक सिमट के रहि जाले। गँवईं मेहरारूरन के त अजुवों कतों कतों इहे कहल जाला कि-
“नइहर से ससुरा अइलू, गोबर पथलू, बकरी चरवलू, घास गढ़लू। करिया अच्छर भइस बरोबर।“
गाँवन मे जहवाँ शिक्षा के किरिन नईखे पहुंचल उहाँ के स्थिति निम्मन नइखे। रूढ़िवाद,परम्परा आ देवास के हालत के संगे-संगे भूत-प्रेत, ओझा-सोखा आ ओहनी के गिरफ्त मे अझुराइल गंवई मनई अजुवों बाड़ें। एकर सबसे बेसी शिकार त मेहरारूवे होनी सन। भूत, परेत, चुरइल, डाइन के कहनी सुनाके, ओकरे फेरा मे फंसाके ओझा अजुवों मेहरारून के इज्जत से खेलि रहल बाड़ें। बड़ा जियातार तरीका से उपन्यासकार एह बाति के सोझा रखले बाड़ें –
“निम्मन-निम्मन घरन के सुघर मेहरारू साज-धज के बेसकीमती साड़ी-ब्लाउज पेन्हले रघुनी ब्रह्म तर झूमत तारी स आ अन्हार होते होरिला के बगइचा मे ओझन के साथे हमबिस्तर हो जा तारी सन। आपन लुग्गा अपने लुटवा दे तारी सन।“
रोजगार के चलते जवन पलायन होला ओहमे सबसे बेसी मेहरारूवे पिसानी। कहीं-कहीं उ अपने जिस्मानी जरूरत खाति खुदे एह फेरा मे फंसेली आ कहीं-कहीं घरे के लोगन के बेवकूफी के चलते ई सब होला। एह कुल मे बहुते घरन के इज्जत चरमरा के टुटत रहेला ।
गाँव के बरियार दबंग लोगन के दबंगई के चलते खेते-खरिहाने, पुवरौटी, भुसउले खूब अनैतिक कामो होला। मेहरारून के इज्जत से खेलवाड़ करे वालन के कमी नइखे। अइसना जगहा पर “बेटी बचाओ,बेटी पढ़ावो” के बात बेमानी बुझाले। लइकी-लइका के भेद अजुवों खूब लउकेला। लइकिन के बियाह भइला के बाद अगर उनका कवनो मदत के जरूरत परि जाले आ उ मदत खाति अपना नइहर चहुंप जाली, त उनका हिस्से झिड़की आवेला। कहे के मतलब ई बा कि लइकिन के सहजोग करे के बात निम्मन ना मानल जाले।
सगुन-असगुन के नांवों पर सबसे बेसी अत्याचार महरारूने पर होला। समाज के बनावल नियम भा वर्जना खाली महरारूने खाति बा। एही से त कहल जाला मरद प्रधान समाज मे खालि मेहरारूवे बीपत उठावेली। उपन्यास के नायक लछुमन मास्टर के बहाने शिक्षकन के जिमवारी केतना बढहन हो सकेला आ एगो शिक्षक का का क सकेलन जवना से पिछुवाइल गांवन के दशा सुधर सकेले, एह बात के निम्मन से उकेरल गइल बा। ओझा-सोखा जइसन बेमारियन मे साक्षरता के कइसे हथियार बना के अजुमावल जा सकेला, उपन्यासकार बढ़िया से बतवाले बाड़न।
आजु के एह जुग मे गाँवन मे मेहरारून के दशा के बतावत एह उपन्यास के एगो चरित्र “लटगेनिया” भुलवावे जोग नइखे। लटगेनिया के बहाने गांवन मे मरद-मेहरारू के अनैतिक रिस्ता, मेहरारून के संगे हो रहल बलात्कार आ अपहरण के ताना-बाना सब कुछ बता रहल बा। गांवन मे गरीब-गुरबा के लइकी भा मेहरारू के संगे का का हो सकेला, लटगेनिया के संगे उ सब भइल बा,गाँव के दबंगन से लेके लफूआ तक ओकरे संगे कुछहू करे से नइखे चूकत। एकरे चलते जब उ बेमारी के शिकार हो जातिया, त मुँह फेर लेत बदन स। ओह घरी लटगेनिया खाति लछुमन मास्टर भगवान बनि के ओकर इलाज करा के फेर से जीवन दे रहल बाड़ें। जब लटगेनिया बेमारी से उबरि जाता, फेर उहे लफुआ ओकरे घरे के चक्कर लगावे लागत बाड़न। जब उ झिड़क देता, त ओकर अपहरण एगो बदमास से करा देहल जाता। एह बहाने उपन्यासकार एगो आउर कुरीति पर सबके धियान खींचे मे सफल बाड़ें।
उपन्यास के अंत सुखांत कहल जा सकेला । अइसन कुरीतियन के बीच रहला के बादो लटगेनिया के आतमा ओह घरी जाग जात बा, जब ओकर अपहरण क के ओकरा के रखैल के जिनगी देवे वाला बटोरना के हत्या ओह घरी कइलस जब उ अपने गिरोह के संगे रघुवा गाँव के लछुमन मास्टर के मारे जात रहल। तब लटगेनिया के ई कहल –
“साँच आदमी उहे हs, जे आदमियत खातिर जान दे देला। हम त जान ले लेनी।“
कुल मिला के उपन्यासकार कृष्ण कुमार जी अपने दमगार भाषा आ पोढ़ संवादन के संगे गांवन के दीन-दशा, अशिक्षा आ कुरीतियन के ओरी सभे के धियान खींचे मे सफल भइल बाड़े। उपन्यास शुरू से अंतिम तक पाठक के बान्ह के राखे मे सक्षम बा। ई भोजपुरी उपन्यास नारी सशक्तिकरण आ नारी विमर्श के दिशाई एगो लमहर परयास लेखा देखल जाई। मुहावरन के परयोग से भाषा जियतार बन गइल बा। इहे त भोजपुरी के गहना ह,सुघरई ह आ ओहू से बढि के जीवन रस ह।
पुस्तक – के हवन लछुमन मास्टर
विधा- उपन्यास
उपन्यासकार – कृष्ण कुमार
प्रकाशक- अरुणोदय प्रकाशन,बक्सर
मूल्य – रु0 200.00
प्रकाशन वर्ष- 2018 (पहिला संस्कारण)
जयशंकर प्रसाद द्विवेदी


text:
बिहार हमेसा से क्रांति के भूमि रहल बा। अंग्रेजन से आज़ादी खातिर महात्मा गांधी सबके हाथ में क्रान्ति के मशाल दे देहलें आ अपने लाठी लेके आगे-आगे चल देहलें बाकी ध्यान देवे वाला बात ई बा कि उनका के आंदोलन के लाठी बिहार के चंपारण देहलस। ओही लाठी के बल पर एगो वैचारिक आंदोलन शुरू भइल जवन आजादी के कारक बनल। स्वतंत्रता आंदोलन में बिहार से तिलका मांझी, वीर कुंवर सिंह, डॉ राजेन्द्र प्रसाद, जयप्रकाश नारायण, मजहरुल हक़, समेत अनेक स्वतंत्रता सेनानी भइलें। बाकी अब बिहार चर्चा में बा चर्चा के कारण नेगेटिव बा। कन्हैया कुमार, शरजील इमाम जइसन जयचंद के कारण बिहार बदनाम हो रहल बा। अइसन लोग के समर्थन करेवाला जनता भी ओतने दोषी बा।
अइसन लोग के बढ़ावे में सबसे ज्यादा स्वार्थी राजनीतिक पार्टियन के हाथ रहेला। कांग्रेस समर्थक वामपंथी दल के पश्चिम बंगाल के किला त पहिलहीं ढह गइल रहे। उनकर ताकत खाली जेएनयू में बाँचल रहे, उहईं से विचारधारा के लड़ाई नाया तरह से शुरू करे खातिर हताश कम्युनिस्ट नवहियन के आकर्षित करे वाला भूख-गरीबी-अशिक्षा से आज़ादी के नारा लगावल शुरू कइलस। आपन तागत के बढ़ावे खातिर वामपंथियन अपने साथे ओह मुस्लिम नवहियन के जोड़ लेलस, जिनका दिमाग में भारत के खिलाफ जहर भरल रहे। नतीजा ई भइल की आज़ादी के ऊ नारा बिगड़ के कश्मीर के आज़ादी से होत , हिन्दु से आज़ादी तक जा पहुंचल।
आज हालत ई बा कि वामपंथी कन्हैया के देहल आज़ादी के नारा भारत के खिलाफ भारत के एकता तूड़े खातिर इस्तेमाल हो रहल बा| शाहीन बाग़ से एगो नया वीडियो सामने आइल बा , जहां धरना पर बइठल औरत कह रहल बारी स कि संसद आ सुप्रीमकोर्ट हिन्दू खातिर काम कर रहल बा, जवना दिने हमनी बहुसंख्यक हो जाएम , ओही दिन हिन्दू के पटक पटक के मारेम स।
शरजील कहता कि चिकेन नेक काट के भारत से आसाम अलग कर दियाई त कोई मुम्बई में जुट के शरजील के सपना के पूरा करे के नारे लगा रहल बा। हास्यास्पद ई बा कि एगो सिरफिरा देसी कट्टा लेके चल जाता त हो हल्ला हो जाता बाकी मुम्बई के हजारों लोग देश तूड़े के समर्थन कर देता तबो केहू कुछ कहत नइखे। खासकर जे मुस्लिम समाज से बा उ चाहे केतनो पढ़ल-लिखल होखे एकदम चुप रहता आ ना त ओकनी के समर्थन में खड़ा ब बाकी विरोध केहू नइखे करत।
मुस्कियाये वाला बात ई बा कि आज से कुछ दिन पहिले तक मुस्लिम समाज के लोग जन गण मन गावे के मन करत रहे। अब शाहीनबाग़ के राष्ट्रीय आन्दोलन बतावे आ आम लोग के आकर्षित करे खातिर जन गण मन गा रहल बा। राष्ट्रीय ध्वज फहरावल जाता। एमे मतलबी आ बिकाइल कुछ दोसरो समाज के लोग शामिल बा। हालांकि एकरा पीछे मुस्लिम संगठन पीऍफ़आई के भूमिका के जांच हो रहल बा।
बिहार के चर्चा शाहीन बाग से जोड़ल ऐसे जरूरी बा काहेकि शाहीन बाग के धरना के मास्टरमाइंड शरजील बिहार से बा आ धरना में बिहारी लोग के भी ठीक-ठाक संख्या बा। जामिया में पढेवाला बहुत छात्र बिहार से बारें।हम खुद जामिया से स्नातक के पढ़ाई कईले बानी
बाकी ओह समय अइसन माहौल ना रहे।


text:
महुआ टीवी पर देखावल जा रहल शो “के बनी करोड़पति” के आजु का शो में बाप बेटी आमने सामने होइहें. शो “के बनी करोड़पति” के एंकर बाड़न शत्रुघ्न सिन्हा आ आजु उनका सामने वाला हॉट सीट पर बइठे जा रहल बाड़ी उनुकर बेटी, बालीवुड अभिनेत्री सोनाक्षी सिन्हा. पहिला बेर कवनो शो में ई बाप बेटी एक साथ नजर आवे वाला बाड़न.
सोनाक्षी के भोजपुरी बोले ना आवे आ एह कार्यक्रम खातिर उनुका कामचलाऊ भोजपुरी सीखे के पड़ल. तबहियो शो के अधिकातर संवाद ऊ हिन्दिये में बोलले बाड़ी. फादर्स डे का अवसर पर आजु के एह खास एपिसोड में सोनाक्षी अपना जिनिगी के कुछ अनछूअल पहलू सामने ले अइहें. बतइहें कि उनुका स्कूल में फुटबाल पसन्द रहे आ ऊ गोलकीपर रहत रही. दस हजार रुपिया जीतला का बाद कंप्यूटर महाराज अरबाज खान के फोन लगइहें आ ओही दौरान दबंग के संवाद के चर्चा होखी. शत्रुजी का कहला पर सोनाक्षी संवाद सुनइहें, “थप्पड़ से डर नहीं लगता साहब, प्यार से लगता है.” सवालन का क्रम में जब “खुदगर्ज” के गाना “यहीं कहीं जियरा हमार” आई त बाप बेटी दुनु झूमे लगीहें. सोनाक्षी के पसन्दीदा फिल्मन से में ह खुदगर्ज. शत्रु जी का पूछला पर सोनाक्षी बतइहें कि उनुका लव कुश दू भाइयन में से एगो से पटेला दोसरका से ना. अंत में जब पुरस्कार जीतला का बाद चेक साइन करे खातिर शत्रु जी आपन कलम खोजीहें त पता चली कि कलम त ले आइले भूला गइल बाड़े. सोनाक्षी कलम ले आवे जइहें त ओने से अपना साथे साथ अपना माई पूनमो जी के लिअवले अइहें.
के बनी करोड़पति से जीतल धन राशि सोनाक्षी दू गो एनजीओ, प्रयास आ सलमान खान के बिंइंग ह्यूमन, के बाँट दीहें. एह शो के प्रसारण आजु शुक का साँझ होखे जा रहल बा रात नौ बजे से.
(स्रोत – प्रशान्त निशान्त)
53 total views, 4 views today


text:
– सुशील झा
आज ईद ह. जब जब ईद आवेले हिया में टीस जइसन उठेला. एहिजा दिल्ली में केहू अपना घरे सेवइयां खाए ना बोलावे. एहिजा अतना बेतकल्लुफीओ नइखे कि बिना बोलवले टपक पड़ीं.
सेवइयां एहसे कि हमरा खातिर त ईद के मतलब सेवईए ह. हमरा याद बा जब छोटे रहीं त ईद का दिने सुबह सबेरे अपना मुसलमान दोस्त के घर के चक्कर तब तक लगावत रहीं जबले चाचीजान सेवइयां ना खिया देसु.
लड़िकन के पानी वाली सेवइयां आ बड़कन के दूध वाली लच्छा सेवइयां. जब पहिला बेर दिल्ली से वापस गइल रहीं आ लच्छा सेवइयां मिलल रहे त साँचही लागल कि बड़ हो गइल बानी.
हमरा धर्मनिरपेक्षता, सेकुलरिजम, हिंदू मुस्लिम भाईचारा, इस्लामी चरमपंथ जइसन बड़हन शब्द समुझ में ना आवे. हमरा त सेवइयां, कव्वाली, चाचीजान के आंखी के सूरमा, उर्दू जुबान, गंडा-ताबीजे समुझ में आवेला. हमार बाबूजी पढ़ल लिखल रहले. उनुका शायदे धर्मनिरपेक्षता के मतलब बुझात होखी. लेकिन उनुकर कई गो दोस्त मुसलमान रहले. सेवइयां खाए में उनुको कवनो परेशानी ना रहल.
ई बाति टीवी आवे से पहिले के ह. पहिलका टीवी हम एगो मुसलमान दोस्त का घरे देखले रहीं आ पहिला बेर रामायण सीरियलो ओहिजे देखले रहीं. काहे कि हमरा घर में टीवी ना रहे. आजुओ हमरा शाहरुख खान अउर आमिर खान कवनो दोसरा हीरो का मुकाबिले बेसी पसंद आवेलें. बाति एहिजे ले नइखे. हमरा याद बा एगो मुसलमान दोस्त अपना अब्बा के हाथे पिटइला का बाद घर से भाग गइल रहे आ जब ढेर दिन बाद विदेश से लवटि के गांवे आइल त ओकरा बेसन के पकौड़ा आ ग्रीन चीली के याद बदस्तूर रहल. चाहे ऊ इफ्तेखार होखसु भा जुबैर भा कमर मियां भा शाहिद भा हन्नान भा दहियान, हमरा ला मुसलमान कवनो अलग कौम ना हउवन जिनका से हम धर्मनिरपेक्षता के आधार पर दोस्ती करीं. ऊ हमरा बचपन से हमार हिस्सा हउवन एहसे उनुका बारे में कवनो दोसरा तरह से सोचल हमरा समुझ से बाहर बा. हँ, नौ साल पहिले 11 सितंबर के घटना का बाद बहुते बहसबाजी हो रहल बा मुसलमानन पर. नुका कइसे रहे के चाहीं भा उनुका साथ दोसरा लोगन के कइसे रहे के चाहीं. अइसनका बहस हमरा बारे में होखे त हमरो खीस बड़ी. फेर ऊ लोग नाराज बा त का गलत बा ?
कहल जा ता कि पूरा दुनिया में ऊ बहुते नाराज बाड़े. हमरो दोस्त तनिका नाराज बाड़े लेकिन हमरा से ना. ऊ आजुओ हमरा के अपना घरे खाना खिआवेले. असल में पूरा दुनिया के भारत से सीखे के चाहीं. लेकिन ओह भारत से ना जवन धर्मनिरपेक्षता, सेकूलरिज्म, मुसलमानन के अधिकार अउर वोट बैंक के सांप्रदायिक राजनीति के बात करेला, बलुक ओह भारत से जहवाँ मुसलमान हमेशा गलबहियां डलले सदियन से दोसरा कौमन का साथे रहत आइल बा.
बहुते दंगा के बात सुनले बानी बाकिर याद ना पड़े कि कबो कवनो गांव देहात में दंगे के खबर सुनले होखीं. दंगा अधिकतर शहर में होला जँहवा पढ़ल लिखल कहाए वाला भा कहीं त धर्मनिरपेक्ष लोग रहेला.
हमरा समुझ से धर्मनिरपेक्षता बीसवीं इक्कीसवीं सदी के अवधारणा ह. एह कसौटी पर ओह रिश्तन को परखल शायद उचित नइखे जवन सदियन पुरान हउवें. ओह रिश्तन के परखे खातिर कवनो दोसर कसौटी होखे के चाहीं.
(31 अगस्त 2011)
सुशील झा जी साल 2003 से बीबीसी में कार्यरत बानी बतौर रिपोर्टर. ओहसे पहिले दू साल पीटीआई भाषा में रहलीं. जेएनयू से एमए आ एमफिल हईं. पढ़ाई आ पालन पोषण झारखंड में भइल. सोशल मीडिया, धर्मनिरपेक्षता आ आदिवासी मुद्दन के अलावे समसामयिक मुद्दन में रुचि राखिलें.
सुशील जी के ब्लॉग बीबीसी पर नियमित रूप से प्रकाशित होत रहेला जहाँ से ई लेख लिहल गइल बा आ अनुवाद कर के पेश बा.
42 total views, 2 views today


text:
पिछला दिने भोजपुरी सिनेमा के मशहूर निर्दशक राजकुमार पाण्डेय से उनुका फिलिम ‘सईया जी दिलवा मांगे ले’ का सेट पर भैंट भइल.कुछ बतियावहू के मौका मिलल. ओही बातचीत के कुछ बात एहिजा दिहल जात बा.
.
राउर एह फिलिम में नया कुछ का बा?
“सईंया जी दिलवा माँगे ले” में पवन सिंह कूली बनल बाड़े जेकरा एगो रईस परिवार के लड़िकी मोनालिसा से भेंट होखत बा. तकरार होखत बा. अमीरी गरीबी के फासला आवत बा. लवस्टोरी क्लाइमेक्स ले जात बा. कुली अपना अमीर प्रेमिका के पावे में लाग जात बा. विधायक बनल अवधेश मिश्रा आ पुलिस अफसर बनल शैलेन्द्र मिश्रा एह प्रेमी जोड़ा के बचावत आ प्रोटेक्ट करत बाड़ें.
रउरा फिलिमन के गीत हमेशा चरचा में रहेली सँ. अबकी का बा ?
हमार फिलिम सामाजिक, पारिवारिक होले बाकिर चूंकि हमनी का मनोरंजन बेचीले एहसे कुछ ना कुछ तोड़े जोड़े के पड़बे करेला. ओकरे जे हमनी का आयटम सॉंग का रूप में परोसीलें जेकरा के दर्शक थियेटर का पहिला सीढी पर बइठल सुनल पसंद करेले. एह फिलिम में कुल नौ गो गाना बा.
राउर फिलिम बिहार में खूब धमाल मचावत बाड़ी सँ. जनता से का कहल चाहब ?
हम दिल से जनता के आभारी बानी. भोजपुरिया समाज के तहे दिल से शुक्रिया देत बानी. समाज आ परिवार के देखे जोग फिलिम बनाइलें से लोग आर. आर. पाण्डेय कहल शुरू कर दिहले बा. एहले बड़ बात का हो सकेला?
‘जीना तेरी गली में’ बिहार में धूम मचावत बिया. कुछ कहब ?
बिहार में कई जगहा एकरा के रिलीज कइल गइल. एक शो माँ जानकी धाम में चैरिटी शो का रुप में देखावल गइल जवना पचास साल का सिनेमा भोजपुरी का इतिहास में पहिला बेर भइल. एह शो के आमदनी उत्तराखंड ला भेजल गइल. एगो डायरेक्टर का नाते हमरा ला ई बहुते बड़हन बात बा. एके साथ चार गो फिलिम रिलीज बइल रहुवे आ ओहमें हमरा फिलिम के लोग चुनल एकरा के आपन बड़हन उपलब्धि मानत बानी.
राउर अगिला प्रोजेक्ट?
अगस्त में शुरू होखी ‘देवरा भईल दीवाना’. एहमें मनोज तिवारी, पाखी हेगड़े, प्रदीप पांडे मुख्य भूमिका में होंखीहें.
मनोज तिवारी के लिहला के कवनो खास वजह?
फिलिम में ई किरदार बड़का भाई के बा जवन अपना छोटका भाई ला सब कुछ बा. हमरा लगे बहुते ऑप्शन रहल बाकिर मनोज तिवारी एह किरदार में फिट बइठले काहे कि एह ला एगो शालीन थिराइल पोढ़ व्यक्तित्व चाहत रहे जवन मनोज तिवारी में कुट-कुट के भरल बा. एह तरह के चैलेंजिंग रोल मनोज जी पहिला बेर करीहें.
बिहार में भइल मिड-डे मिल हादसा पर का कहब ?
हमहन का देश में हर चीझ टेकेन फॉर ग्रान्टेड लिहल जाला.
(संजय भूषण पटियाला)
44 total views, 6 views today


text:
– जयंती पांडेय
केहु के केहु पर पइसा बकाया रहेला त ऊ आंखि लुकवावे ला. केहु कवनो बात से लजाला त केहु कवनो बात से. एह में एगो होला राष्ट्रीय शर्म. इहो राष्ट्रीय शर्म तरह-तरह के होला. कबहीं मोदी जी के गुजरात में दंगा से हो जाला त कबहीं बाबरी मस्जिद ढहइला पर लोग कहेला कि ई भारी राष्ट्रीय शर्म ह. अब त भला होखो सुप्रीम कोर्ट के कि ऊ कहि देहलस कि ई सब एगो घटना ह आ शरम से जान छूटि गइल ना त कतना लोग मारे लाज मुंह लुकवावत फिरत रहे. अब केहु दंगा फसाद के ले के असहीं कहि देउ त फेर शरम के बात हो जाई. एहि में प्रधानमंत्री जी एगो राष्ट्रीय शर्म घरे बइठल गर में डालि लिहले. कहि दिहले कि अपना देस में अतना बड़हन तादाद में लइकन में कुपोषण बा ई त राष्ट्रीय शर्म के बात ह.
कहाला कि अपना देस में कुल्ही लइकन के आधा त कुपोषण के शिकार बाड़ सन. अब एहि में केहु ज्ञानी ध्यानी आदमी के कहल ह कि जे अपना देश में किसान जवन आत्म हत्या कर तारें सन उहो राष्ट्रीय शर्म के दर्जा में आवे के चाहीं. अब ऊ लोग के के बतावे कि जे एकरा के राष्ट्रीय शर्म कहल गइल त एकरा में से कवगो राष्ट्रीय शर्म के पचखा फूटि जाई. आदिवासी लोग के भूख से मुअल त सरकारी गोदामन में अनाज के सरल चाहे असहीं आउरो कई गो बात बा ओकरा राष्ट्रीय शर्म घोषित करे खातिर विपक्ष लागी चिल्लाये आ संसद में बहस ना होखे दी, जे अपने में एगो राष्ट्रीय शर्म ह.
राष्ट्रीय शर्म के घमासान देखि के सरकार के चाहीं कि जइसे पद्म पुरस्कारन खातिर एगो कटकरिया (क्राइटेरिया) बा ओसहीं राष्ट्रीय शर्मो के कटकरिया होखे के चाही. एहु खातिर एंट्री मंगावे के चाहीं. अण्णा दादा के मानीं त लोकपाल ना बनलो राष्ट्रीय शर्म के बात ह. अब ई लइकन के कुपोषणे के बात ल. ई तऽ प्रधानमंत्री जी खुदे उठा दिहले. अब ढोवत रहऽ. एह पर अब दनादन गोष्ठी होई सेमिनार होई आ सब केहु चकाचक माल उड़ाई. इहे पइसवा जे लइकन पर खरच क दिआइत त कुछऊ त कुपोषण मेटि जाइत. लेकिन ई केहु ना कहल कि देश के लाखन लइका गरीबी के चलते पांचवां कलास के बाद पढ़ नइखन सकत सन, इहो शरम के बात ह.
जयंती पांडेय दिल्ली विश्वविद्यालय से इतिहास में एम.ए. हईं आ कोलकाता, पटना, रांची, भुवनेश्वर से प्रकाशित सन्मार्ग अखबार में भोजपुरी व्यंग्य स्तंभ “लस्टम पस्टम” के नियमित लेखिका हईं. एकरा अलावे कई गो दोसरो पत्र-पत्रिकायन में हिंदी भा अंग्रेजी में आलेख प्रकाशित होत रहेला. बिहार के सिवान जिला के खुदरा गांव के बहू जयंती आजुकाल्हु कोलकाता में रहीलें.